Irekia Eusko Jaurlaritza - Gobierno Vasco :: Arantxa Tapia sailburuak EBko eskualde industrializatuenen arteko Vanguard Ekimenaren topaketan parte hartu du\nArantxa Tapia sailburuak EBko eskualde…\nindarrak batzen ditugu europaren etorkizunean inbertitzeko\nMilan, 2014ko azaroak 13\nVI eskualdeen konpromisoa Espezializazio Adimendunean oinarritutako hazkunde berri baten aldeko Klusterren Europako Estrategiarekin elkarlanean aritzeko. Programa pilotuetan parte hartzea klusterren eskualdeen arteko eta nazioz gaindiko politika garatzeko\nA.Tapia: “finantzaketa-tresnak garatzeko eskatu nahi diogu Europako Batzordeari, eskualdeetan guk eginiko ahaleginak osatuko dituzten klusterretan oinarritutako era horretako ekimenak bultzatzearren”.\nJaun-andreok, egun on:\nHitzaldi labur honen bitartez Vanguard ekimenak Klusterren Europako Estrategia babesten duela adierazi ez ezik, elkarlanerako aukera eskaini eta, azkenik, harekiko gure konpromiso irmoa agertu ere egin nahi dut.\nKlusterren 2014ko Europako Konferentzian esan bezala, dauden industriako balio-kateak eraldatzen, edo berriak sortzen, laguntzea da, uneotan, Europako klusterren politiken erronkarik beharrezkoena, azaleratzen ari diren sektoreen arteko industriak garatzeko, eta, bigarrenik, Europan mundu mailako klusterrak garatzen laguntzea lehiakortasun europarraren motor bihur daitezen.\nETEen hazkundea, industria-berrikuntza, eskualdeko egitura-aldaketa eta lehiakortasuna dira adierazpen horren mezurik garrantzitsuenak. Eta klusterrak mundu mailako kluster bihurtzea da horiek oinarritzat hartu duten tresna.\nVanguard ekimenaren barruan industriaren pizkundean eginkizun aktiboa betetzeko borondate politikoa dagoen eskualdeak biltzen dira. Hazkunde berrirako EBren industria- eta berrikuntza-politika eraginkortasunez ezarriko bada, eskualdeen baliabideak eta ahalmenak oinarri hartuta eraiki behar dela uste dute nazio horiek.\nEta guk, Vanguard ekimeneko eskualdeok uste dugu eskualdeetako ekosistemak eta klusterrak berrikuntzara bideratutako Europako balio-kate berriekin lotzea funtsezkoa izan litekeela lehiatzeko posizioak egituratzeko, munduaren erronkei aurre egiteko zein hazkunde orekatua eta jasangarria lortzeko.\nKlusterren 2014ko Europako Konferentziak zehaztutako bigarren erronkak nabarmentzen duenez, EBko Klusterraren ikuspegiak –eskualdeko espezializazio adimenduna abian jartzen laguntzeak, alegia– lehentasunezko eginkizuna eduki beharko luke; hala, sektoreen arteko eta mugaz gaindiko lankidetza lagundu behar da, eta sinergiak eta lankidetza sustatu behar dira antzeko espezializazio adimenduneko lehentasunak dituzten eskualdeen artean.\nVanguard ekimenak baliabideak mobilizatzeko eta batzeko era berriak proposatzen ditu, espezializazio adimendunen printzipioak oinarri hartuta.\nEskualde arteko sareak garatzeko konpromisoa hartu dute elkartutako eskualdeek elkarri lotutako Europako eta munduko balio-kate berriak ezartzeko, betiere nork bere espezializazio adimenduneko estrategiei jarraituz.\nKlusterren Europako Elkarte Estrategiko berriak sare horiek ezartzeko tresna bihur litezke, baldin eta, EBko esparruaren barruan, goranzko eta beheranzko planteamenduaren laguntza badute.\nGuk, Vanguard ekimeneko eskualdeok, finantzaketa-tresnak garatzeko eskatu nahi diogu Europako Batzordeari, eskualdeetan guk eginiko ahaleginak osatuko dituzten klusterretan oinarritutako era horretako ekimenak bultzatzearren.\nElkarte eta kluster berritzaileen eskualde arteko sareekin hasi da esperimentatzen Vanguard ekimena, fabrikazio aurreratuaren esparruan negozio-aukera berriak erakusteko eta esperimentatzeko.\nFabrikazio aurreratua Euskadiren lehentasunezko esparru bat denez, eta, industriako gure lehiarako politiken barruan klusterren politikak, epe luzera, izango duen garrantzia aintzat hartuta, ekimen horien eskualde arteko sareen efektua ustiatzeko erabateko konpromisoa dugu guk, Vanguard ekimeneko gainerako eskualdeen modura, azken helburutzat, gure klusterrek mundu mailako kluster bihurtu arteko bilakaera izan dezaten dugula.


Lander Urkia, lau anai-arrebetan zaharrena, 1963an jaio zen, Errenterian. Bere aitak, izen berekoa, 1936an jaioa, kautxuzko piezak egiteko tailer bat zeukan, baina asko gustatzen zitzaion zurezko maketak eta pirograbatuak egitea, gero familiari edo lagunei oparitzeko. Hortxe hasi zen gure gaurko artisaua zurarekin zaletzen. Aita izan zuen lehenengo irakaslea.\nLanderrek zurezko lanak egiteko zaletasuna izaten jarraitzen zuela ikusirik, Eibarko Paulino Larrañagarekin jarri zen harremanetan, zeinak eskopeten kulatak eta altzariak zizelkatzen zituen, kutxak batez ere. Lander ikasle modura sartu zen bertan. Noizean behin bakarrik joaten zen, baina pixkanaka gero eta maizago joaten hasi zen. Zenbaitetan etxera eramaten zuen zizelkatzeko lana, eta gero Paulinok zuzentzen zion. Aldi berean, bere aitaren tailerrean aritzen zen lanean.\nPixkanaka, gutxiago bidaiatzen hasi zen. Jada ez zeukan kontseiluak jasotzeko hainbesteko beharrik. Lanbide Heziketan Kimika ikasten hasi zen, aitaren tailerrean jarraitzeko asmoarekin. Zura hain gustuko zuenez, ondoren zuraren bidetik jo zuen Lanbide Heziketan (maila ertaineko trebakuntza zikloan).\n1991n Errenteria Xenpelar eskolan zizelkatzen irakasteko proposamena luzatu ziotenean, dena utzi eta irakasle bihurtu zen. Eskolak arratsaldez ematen ditu, eta goizez zizelkatzen lanetan aritzen da. Horrela jarraitzen du gaur egun ere.\nBegoña Irazurekin ezkonduta dago, eta bi haur dauzkate: 11 urtekoa bata, eta 8koa bestea. Zaharrena hasia da gubia eta mailua erabiltzen, eta txikia, berriz, oso marrazkizalea da.


Talentia Challenge programako partaideak Finlandian izan ziren, inspirazio bila\nProgramako 17 parte-hartzaile Turku hirian izan ziren, bi teamcoachekin batera, enpresek planteaturiko erronkei aurre egiteko beste eredu batzuk ezagutzen eta ideia berriak jorratzen.\nApirilean, Talentia Challenge programako partaideak Turku hiriko (Finlandia) TUAS unibertsitateko ─erreferentea hirian eta herrialdean─ ikasleekin lan egiteko aukera izan zuten; lehenengo Bilbon eta gero Turkun bertan, lau egunez. Era berean, Europako iparraldeko herrialdeko enpresak bisitatu ahal izan zituzten, partaideek esku artean dituzten erronkei aurre egiteko ideia lagungarriak bilatzeko.\nFinlandiarako bidaiaren helburu nagusiak ideia berriak lantzea eta antzeko beste ekimen batzuk ezagutzea ziren, horrela etengabeko prestakuntza jasotzen jarraitzeko, talde bakoitzak bere proiektuak tokiko eragileekin partekatu baitzituen. Hala, erronketan funtsezko faktoreak zein diren ezagutu zuten, balio erantsia eragiten duten zerbitzuak aztertu zituzten, bai eta tokiko ekosistema eta bere bilakaera ulertu ere.\nFinlandian lanean jardun zuten lau egunetan, taldeek bertatik bertara ezagutu zituzten Turkuko Parke Zientifikoaren funtzionamendua, ekintzailetzaren haztegi den SparkUp eta Werstas enpresa-inkubagailua. Nabarmendu beharra dago, zuzeneko harremana izan zutela unibertsitate anfitrioiko puntako irakasle eta ikertzaileekin, bai eta negozio-arloko ikasleekin ere; guztiek ere laguntza handia eman zieten taldeei lan-metodo berriak aztertzeko eta ideia berriak jorratzeko orduan.


Korona birusa eta tentsioak –\nGeure bizimoduak gainbeheratu ditu Txinatik mundu zabalera hedatu zaigun koronabirus pandemiak. Lehenago gripe sinple bat zelako arazoa zabaltzen zutenak, temati euren pentsamendu hertsian gelditzen dira, edo euren jarrera urratsez urrats berrikusten dute. Gauza egia da mende askotan zehar munduak ez zuela halako egoera gogor bat jasan. Alabaina, ez da ahantzi behar herrialde txiroetan beste eritasun larriek giza hondamendiak eragiten dituztela: ebola, paludismoa, gosea, hiesa. Baina Europa eta Amerikaren Iparraldea ukitu ez dituelakoan, eta geure bizi modu goxoak desorekatu ez dituelakoan, kasu gutxiago eman diegu, eta zoritxarrez askoren artean ezaxolakeria nagusitzen da. Horiek dira geure eurozentrokoikeriaren ondorioa. Orain gertatzen ari dena ailedi guretzat irakaspen on bat, geure sistema osoa iker, alda eta hobe dezagun.


Enpresa, sarea eta hizkuntzak: kontu bakarra ala bi kontu? Sustatu.eus - Teknologia albisteak\n2011-11-17 : 12:11\nZintzotasun osoz erantzungo dut, etxeko flexoaren argipean jarduteak ematen duen patxada horretatik: ideiarik ere ez. Ez dut uste galdera horrek erantzun bakarra izan dezakeenik. Esango nuke faktore asko hartu behar direla kontuan, eta horien arabera izango dela egokiagoa erantzun bat ala bestea. Erantzuna baino, beraz, galdera gehiago bururatzen zaizkit, zirt ala zart egin erabakitzen lagundu ahal digutenak.\nSare sozialetan sartu aurretik ere, gure erakundeak hizkuntz irizpide batzuk izango ditu zehaztuta: zer hizkuntzari ematen diogun lehentasuna, laneko hizkuntza zein dugun, kanpo komunikazioan nola jokatu\nSare sozialetan (erakunde gisa) dugun jardunak horrekin bat etorri behar du, finean erakundearen komunikaziorako beste kanal bat baino ez da.\nNormalean euskaraz komunikatzen gara egoerak bestela eskatu ezean? Sarean ere halaxe ibiltzea komenigarriena orduan. Bezero edo interlokutorearen arabera jokatzen dugu? Jokaera hori sare sozialetara nola itzuli aztertzen jarri beharko gara. Horren inguruan ez dugula batere gogoetarik/erabakirik inoiz egin? Tira ba, aitzakia ezin egokiagoa dugu hau zer hizkuntz jokaera dugun, horrek zer eragin duen, eta arautu nahi dugun hausnartzeko.\nAbiapuntu moduan, proposamen bat irakurri nion aurrekoan Joseba Kamiori, eztabaidatzen hasteko primerakoa iruditu zitzaidana. Josebak berak aipatzen duen graduazioa ezartzeko eztabaida oso interesgarria izan daitekeela iruditzen zait.\nNolako jarraitzaileak (nahi) dituzu?\nKomunikazio kontuetan, sarritan entzuten da hartzailearen arabera jokatu behar dela. Gure mezua harengana iristea nahi dugu, eta horrek, noski, gure jarduna baldintzatzen du. Irizpide horretan soilik oinarrituta, honek guztia konponbide erraza du, noski: erdara hutsez aritu eta akabo problemak, euskaldun guztiak erdaldunak ere garenez gero.\nBaina honaino iritsi bazara, zuk edo zeure erakundeak hizkuntzarekiko neurri bateko ala besteko konpromisoa ere baduzue, eta konpromiso horrek ere gure komunikazio jarduna baldintzatzen du. Esaten dugunaz gain, nola esaten dugun ere oso garrantzitsua da. Gure mezuak gaztelera hutsez, elebiz ala euskaraz soilik eman, oso ideia ezberdinak zabalduko dituzte edukian bertan azaltzen dugunaz gain. Hizkuntza aukerak berak irudi bat zabalduko du gure jarraitzaileen artean, gutaz zein haiekin izan nahi dugun harremanaz.\nIrizpide orokor gisa, euskara soilik erabili ahal den guztietan horren aldeko apustua gomendatuko nuke. Ikasleentzako papergintza materiala saltzen duen enpresa bat bagara, egintzat jo dezakegu gure publiko horrek euskaraz jakingo duela; bai gutxienez twitter bidez eman daitezkeen mezu laburrak ulertzeko beste. Edozein kasutan ere, sare sozialek daukaten abantailarik handienetakoa feedback erraz eta berehalakoa da. Azkar jakingo dugu euskara hutsezko jardunak arazo bat sortu ahal digun, eta arazo hori larria den ala ez.\nNolako mezuak zabalduko dituzu?\nBaina jo dezagun erdaraz ere aritzea beste erremediorik ez dugula. Gure xede taldean ez-euskaldunek pisu handia dutelako, Euskal Herritik kanpoko merkatuan ere badihardugulako\nJosebak hizkuntza bakoitzak bere kontua izatea proposatzen du, eta komunikazio hutsezko irizpide batetik ikusita erabat lojikoa iruditzen zait: zertarako zikindu jarraitzaile ez-euskaldunaren pantaila ulertuko ez dituen euskarazko mezuekin? Edo zertarako bidali euskaldunari mezuak bi hizkuntzatan errepikatuta? Onena eta garbiena hizkuntza bakoitzak bere kanala izatea\nBaina planteamendu horretan euskararekiko konpromisoaren aldagaia txertatuz gero, beharbada garbitasun apur bat sakrifikatu dezakegu beste hainbat konturen izenean. Esan nahi dut: sare sozialetan dugun jarduna oso zabala ez bada (egunean bizpahiru mezu gehi, noski, iristen zaizkigun mezuei erantzutea), euskara eta erdara kontu bakar batean uztartzeak ikusgarritasuna ematen dio euskarari. Erdaldunak euskaraz ere mugitzen garela ikusiko du, eta beste jende batek ere gurekin euskaraz jarduten duela. Eta ondo ezagutzen ez gaituen euskaldunak ere euskaldun gisa identifikatuko gaitu, nahiz eta, beharbada, ordura arte gurekin erdaraz aritu den. Zentzu horretan, hizkuntza bakoitzak bere kontu propioa izateak bi hiztun-komunitateen arteko mugak indartzea dakar.\nHorrek bere mugak ditu, noski: informazioa asko sortzen badugu eta sare sozialetan mezuak ordu erdirik behin zabaldu behar baditugu etengabe, argi dago bikoizten ibiltzeak kalte baino ez digula egingo. Horrelako kasuetan hizkuntzak banatzea lagungarri gerta daiteke.\nOrain arte idatzitakoa gainbegiratu ondoren, kontu bakarraren alde egingo nuke oro har, egingarria eta arrazoizkoa den kasu guztietan (mezu kopuru ez oso handia, publikoaren zati handi bat euskaldun pasiboa behintzat\n), eta horretarako aukera minimoa ikusiz gero, euskara hutsez gainera. Berriz ere diot: Twitter bezalako sare batean sar daitezkeen mezuak ulertzeko ez da euskal filologia behar normalean; eta Facebook eta enparauetan, gure mezua ulergarriago egiteko irudiak eta bestelako makuluak erabil ditzakegu\nKontu bakar horretan, gainera\nmezuak lehendabizi euskaraz sartuko ditugu\neuskarazkoak eta gaztelerazkoak mezu banatan, ez biak mezu berean sartuta\nGoogle Plusen, esaterako, mezuak zirkuluka banatzeko aukera aprobetxatu ahal dugu euskarazkoak eta erdarazkoak publiko ezberdinetara zabaltzeko\ngarrantzitsuena irudi, bideo edo doinu bat denean, aukera baldin badago euskarazko testu bakar batekin moldatu. Hona gure etxe berria, Egun on, Zorionak\nbaina baita Karpeta gorria 10, Disko berria salgai\nHala ere, zure kasuan kontu ezberdinak behar izanez gero, eman lehentasuna euskarazkoari, eta lehentasun hori era grafikoan islatu. Gauza sinpleak dira: esaterako, euskarazko kontuaren izena ERAKUNDEA izatea, eta erdarazkoa ERAKUNDEA_ES (edo ERAKUNDEA_FR), eta ez alderantziz.\nEta honaino flexoaren epeltasunak logura eragiten hasi bitartean bururatu zaizkidanak. Hasieran esan dudanez, errezeta magikorik ez daukat, eta gainera ez dut uste halakorik dagoenik. Baina zure erakundean honen inguruko gogoeta egiteko denboratxo bat hartzeak seguru ez dizuela kalterik egingo.\nBitartean, ondo egongo litzateke honen inguruko eztabaida zabaltzea. Zuek nola ikusten duzue kontu hau guztia? Esperientziarik bai? Erabili beheko erantzunak hau dena osatzeko (edo ukatzeko!)\n2011-11-17 : 14:33\nBeharbada interesgarria da sare sozialen arteko bereizketa ere egitea. Izan ere, ez da berdina blogak nola kudeatu behar ditugun, edo Twitter kontua, edo Flickr... Orain dela gutxi Jaurlaritzak ere aurkeztu zuen antzeko gida edo ideia-bilduma bat: Jaurlaritzaren sare sozialetarako gida: hizkuntza irizpideak. Sustatun bertan eman genuen horren berri. Gizarte-sareetarako komunikazio eta estilo gida bat da eta zati handi bat hizkuntzari dagokiona da. Gainera, atalka dator, dela Twitter, dela Facebook, dela...\n2011-11-17 : 14:47\nUste dut zentzuzkoa dela Joxe Rojasek esaten duena, eta hain zuzen Eusko Jaurlaritzaren gidak Twitterrerako gomendatzen duena: kontu bakarra erakunde-profil baterako.\nHala ere, bai Jaurlaritzaren gidan zein Joxeren aholkuetan aipatzen da lehenik mezua euskaraz bidaltzeko. Nik uste dut ezetz. Batetik, bota daitezke gauza batzuk erdaraz, eta beste batzuk, desberdinak, euskaraz. Baina gauza bera bi hizkuntzetan esan beharra badago, zera gomendatuko nuke: eduki prest bi mezuak bi hizkuntzetan, orduan bota gaztelaniazkoa, eta jarraian euskarazkoa. Bi tuit euskaraz-gaztelaniaz bota ondoren denbora igaro daiteke hurrengo mezua igortzeko ordua iritsi arte, eta kasu horretan hobeto da Twitterreko zure profilean euskarazko mezua uztea lehena agerian, eta haren azpian gaztelaniazkoa (euskarari preeminentzia eman behar bazaio).\nHori Twitterren. Facebook-en ez daukat oso argi...\nBaina komunikazio sozialaren beste alor batean, bereizketa ere beharrezkoa da. Blog batean, aurpegi desberdina eduki behar du hizkuntza bakoitzak, sarrera berezituak, eta bakoitzak bere hari propioa, bere hizkuntzan koherentea. Eusko Jaurlaritzaren gidak horixe zuzen proposatzen duela uste dut, baina gero ez du betetzen bere blog instituzional guztietan.\n2011-11-18 : 14:25\nGure kasuan, AZK tik Ternuaren sareak elikatu eta kudeatzen ditugu, euskaraz, gaztelaniaz eta ingelesez. Eta kanal elehirudun bakarrak erabiltzen ditugu, Facebook eta Twitterren, batipat. Hiru arrazoi aipatuko nituzke:\na)logistika: denbora eta lan gehiago eramango luke hizkuntza bakoitzeko kanal bana izateak. Baina, hau baino garrantzitsuagoak dira b) eta c) arrazoiak.\nb)Komunitatea: Ternuaren markaren inguruan bildu den komunitatea bakarra da, eta garrantzitsua da kide guztiek elkarren berri izatea eta euren artean solasean aritzea, nahiz Irunen nahiz Kioton egon, hizkuntzaren mugen gainetik. Hizkuntza ezin da aitzakia izan gure komunitatea zatikatzeko\nc)marka: Ternuak mundu zabalean saltzen du (Europan eta Asian, batez ere) eta nazioartekotasun honek indar handia ematen dio markari. Sareak nazioartekotasun horri bisibilitatea ematen laguntzen digu, aurpegia eta izen/abizenak ipiniz, gainera.\nNola erabiltzen ditugu hizkuntzak? Ez ditugu mezu guzti-guztiak hiru hizkuntzetan sareratzen, baina hiru hizkuntzek presentzia handia dute sarean.\nTwitterren sekula ez dira hizkuntzak nahasten, baina Facebook-en batzutan bai. Noiz? mezua laburra denean, batzutan bi edo hizkuntza nahasten ditugu mezu berean, gai bereko sarrera gehiegi ez errepikatzearren. Testua luzea denean, gehienetan Fbk-eko sarrera bakoitza bere hizkuntzan doa.\n2011-11-18 : 15:22\nEguerdi on danori,\nGaur goizean honi buruz eztabaidatzen aritu gara gure artean, eta argi ta garbi dugun gauza bakarra da jarrera zein aukera ezberdinak dauden arren, erabakia bezeoaren arabera hartu behar dugula. Batez ere, bere komunikazio estrategian esaten denari kasu egin behar diogula.\nOndorioz, eta galderari erantzunez: kontu bat edo bi kontu? Gure kasuan, bezero ezberdinentzat egiten ditugun proiektuetan aukera ezberdinak hartu ditugu, baina esan beharra dago orokorrean Hego Euskal Herriko bezeroak ditugula, eta kontu bakarra sortu eta kudeatzen dugula. Kontu horretan sartzen dugun informazioa bikoiztuz: euskaraz eta gazteleraz. Askotan esaldi laburrak dira, eta ez dauka zailtasun handiegirik, baina beti saiatzen gara bi "hizkuntz komunitate" hoien errealitatera hurbiltzen. Alde batetik, konpromisoagatik, baina bestetik, komertzialki ere, gure bezeroentzat euskara erabiltzea onuragarria delako (parkaiguzue zintzotasuna, baina hori uste dugu eta hala esaten diegu, agian euskaldunak garelako eta horrela sentitzen dugulako).\nBeste alde batetik, kasu batzuetan markak Euskal Herritik kanpo ohikotasunez saltzen dute. Hoietan agian, publikoak oso ezberdinak direla ulertzen dugu eta agian beste profil bat sortu daitekela.\nGure kasua twitterren argi dago. Euskaraz eta gazteleraz kontu bakarra, mezu bakarra, bi hizkuntzetan. tweet euskaraz + tweet gazteleraz.\nFacebook-en. Orrialde bakarra, bi hizkuntzetan. Argitalpen bat, bi hizkuntzetan: euskaraz eta gazteleraz.\nAzken hilabeteotan horrela gabiz, ez dakigu betiko jarrera izango den, edo aldatuko dugun. Batek daki. Oso interesgarria eztabaida, aurrera.


Iritzia | Euskal Herria Bildu Zornotza - Part 18\nBeste manta bat\nHau da gero eta pertsona gehiagok egin behar duena: beste manta bat gainean bota hotzik ez pasatzeko. Gero eta etxe gehiagotan ezin da ordaindu argindarraren faktura eta arazo horrek elikaduran, etxeko berotasunean eta osasunean eragina dauka. Zoritxarrez modan dagoen kontzeptu honi “pobrezia energetikoa” deitzen diogu. Gehiago Irakurri\nKolpea hartu dugu, baina altxatuko gara\nUrko Lopez Zornotzako EH Bilduren bozeramailea.\nLehenik eta behin, EAJ eta Podemos-Ahal Dugu alderdiak zoriondu behar ditugu lortutako emaitzengatik, bai herri mailan zein Euskal Herri mailan.\nEH Bildurentzat ez dira emaitza onak izan, ez Zornotzan ezta Euskal Herrian ere. Horren inguruko balorazio positibo bat egitea edo baloiak kanpora botatzea ez litzateke gure estiloa izango, gugan sinesten duten pertsonei muzin eginez. Ez dugu hedabideetan beste alderdiek izan duten presentziarik izan inoiz izan diren hauteskunderik mediatikoenetan.\nZapatuan Goya sarien banaketa izan zen, eta telebistan hoberik ez zela iritzita, ikusi egin nuen. Ez naiz ni horrelakoetan aditua, baina astun samarra iruditu zitzaidan, aurkezlearen ahaleginak ahalegin.\nBenetan negargarria aktoreek-eta eskerrak emateko sasoian musika bidez moztea, hogeita hamar segundotik gora emanez gero. Are tamalgarriagoa baten batek protesta egiteko unean suertatu zenetan. Emanaldian zehar ez zen gai sakonetan sartzeko gogo handitik sumatu, behintzat. Gehiago Irakurri\nMerkataritza zentro gehiagorik? Ez, eskerrik asko\nMerkataritza zentro handia eraikiko dute Tantortan.\nNork gogoratzen ditu Zornotzako Pilar eta Toribio bezalako denda txikiak? Nork gogoratzen ditu desagertutako beste hainbeste familia negozio? Nahiz eta instituzioetatik denda txikien aldeko kanpainak egin, gero eta pertsiana gehiago itxita ikusten ditugu gure herriko kale askotan. Eta zabalik irauten dutenak txarto pasatzen ari dira, justu ateratzen dutelako dendak sortzen dituen gastuak ordaintzeko. Gehiago Irakurri\nIñauterikeriak politikakeriekin datoz nahas-mahasean oraingoan.\nMaskarak eta botoak. Esanak eta eserlekuak.\nTa nik…izana eta hitza botatzen ditut faltan.\nAlde guztietan gainera; geugan zein geugandik at. Gehiago Irakurri


BM: Hotz egin arren korrika egitera irten zaitezen motibatzeko 5 truku\nHotz egin arren korrika egitera irten zaitezen motibatzeko 5 truku\nKorrika egitera irtetea jarduera monotono eta aspergarri bihur daiteke, nahikoa motibaziorik ez baduzu. Gainera, udazkenean eta neguan, zailagoa bihurtzen da korrika egitearen helburua, kirola egiterakoan hotza saihesteko ere prestatu behar baitzara.\nZenbat aldiz saiatu zara motibatzen ez zintuen zerbait egiten eta, azkenean, bertan behera utzi duzu? Hori gerta ez dagizun, hona hemen korrika egiteko motiba zaitezen aholku batzuk, batez ere laster iritsiko zaizkigun egun goibel, hotz eta gris horietarako:\nEzar iezaiozu helburu bat zure buruari:Argi eta garbi izan behar duzu bete nahi duzun/dituzun helburua/k. Horretarako, bi galdera planteatzen dizkizugu: Korrika egiteari dagokionez, zer da gehien motibatzen zaituena? Zergatik egiten duzu? Pentsa ezazu nola sentitzen zaren ondoren: lasaiago, produktiboago…\nMotibatzeko, erabil ezazu musika:Zure burua aktibatzeko modu tradizional eta eraginkorra da. Musikak gure burua erlaxatzen, distraitzen eta animatzen laguntzen digu.\nIzan zaitez zeure coacha:“Ondo egiten ari naiz”, “gutxi falta zait lortzeko” edo “nekatuta nago, baina jarrai dezaket”, etab. Esaldi horiek zeure burua berresten eta zure helmugak bertan behera uztera bultza zaitzaketen pentsamendu negatiboak saihesten lagunduko dizute.\nLehenetsi oraina:Ahaztu zaitez egiteko dituzun gauzez, lanaz edo kezkez; baloratu oraina eta korrika egiteak zure bururako dituen onurak.\nIdatzi zure lorpenak:Idatz itzazu koaderno batean zure lorpenak eta aurrerapenak, edo erabil ezazu aplikazioren bat; horrela, egiaztatuko duzu “ahalegin orok du bere ordaina” ez dela esaera huts bat. Saio bakoitzaren ondoren nola sentitzen zaren ere idatz dezakezu.\nBalio izan al dizute gure aholkuek, korrika egitera irteteko motiba zaitezen? Konta iezaguzu Facebook-en, Twitter-en edo Instagram-en.


Urriaren 26an Euskarabilduaren seigarren edizioa — Unibertsitatea.Net\nHemen zaude: Hasiera › Ziztu bizian › Urriaren 26an Euskarabilduaren seigarren edizioa\nUrriaren 26an Euskarabilduaren seigarren edizioa\n2017/10/04 - unibertsitatea.net\nOraingo honetan teknologia aurreratuak izango dituzte mintzagai; mundu osoko enpresek erabiltzen dituzten teknologia hauek euskarak edota Euskal Herriko enpresek nola baliatuko dituzten hausnartzeko.\n“Teknologia aurreratuak marketin eta komunikazio esparruan” izenburupean, urriaren 26an izango da Euskarabilduaren seigarren edizioa Donostiako Kursaal-ean. Euskarabildua, euskara eta teknologia elkartzea helburu duen jardunaldia da eta Argia-k, Ametzagaiña-k eta Iametza-k antolatzen dute elkarlanean.\nTeknologia aurreratuez, teknologia berritzaileek hitz egiterakoan bereziki adimen artifiziala (robotak), Gauzen Internet, Errealitate Areagotua, Errealitate Birtuala edo Big Data-z ari gara. "Teknologia hauek mundu osoko enpresek erabiltzen dituzte jada egunerokotasunean, eta euskarak eta Euskal Herriko enpresek nola baliatuko dituzten hausnartzeko tartea beharrezkoa da" antolatzaileen esanetan.\nOraingoz konfirmatuta daudenen artean, besteak beste, Mikel Lekaroz publizitate programatikoetan aditua edota Tobias Kamman Alemaniako ikertzailea izango dira hizlari. Azken honek errealitate birtual eta areagotuari buruz hitz egingo du.\nEtiketak: iametza teknologia_berriak Argia ametzagaiña euskarabildua


Euskararen aldeko ihauteriak antolatuko ditu Reptou eskolak | Kultura | KAZETA\nMiarritzeko Reptou eskola publikoak otsailaren 16an, ostegunean, 10.00tatik aitzina, ihauteriak antolatuko ditu.\nKazeta|2017/02/15 16:35 Eguneratua:\nZanpantzarraren auzia antolatuko dute ekimenean.\nEskolako irakasle taldeak eta Fal kolegioko euskara irakasleak bi helburu dituzte. Alde batetik, Euskal Herriko hizkuntzari, kulturari eta ondareari garrantzia eman nahi diete, klaseko ingurumenetik ateratuz. Baita ere, Biarritzen euskarak errealitate bat ukaiten ahal duela erakutsi nahi dute. Bestetik, lehen eta bigarren mailen artean euskarazko irakaskuntzari segida iraunkor bat proposatzeko ekintza anitzak plantan eman nahi dituzte.\nDesfilea eskolatik abiatuko da. Faleko seigarren eta bosgarreneko klase elebidunek parte hartuko dute Reptoukoekin. Petricot auzoan itzuli bat eginen dute, animazio musikala proposatuz. Eskolan bukatuko dute Zanpantzarren auziarekin eta haren saihestezin erretzeko kondenarekin. Auzia eta gero, Fal kolegiorat igoko dira eta jantegian bazkari bat partekatuko dute. Arratsaldean, animalien ihauteriari buruz asmatutako ikusgarria eginen dute.


Azken eguneratzea: 15 Uztaila 2020\nGehiago irakurri: Coto de caza\nAzken eguneratzea: 03 Ekaina 2020\nArgitaratua: 08 Apirila 2019\nAzken eguneratzea: 09 Apirila 2019\nBinasperiko kilometroa / Kilómetro de Viñaspre (Iñaki Teberio eta Asier Langarán)\nGarai - Lantziego senidetzea\nArgitaratua: 31 Martxoa 2019\nAzken eguneratzea: 31 Martxoa 2019\nGehiago irakurri: Garai - Lantziego senidetzea\nIraileko festetako programa\nAzken eguneratzea: 30 Abuztua 2018\nJai programa behera-jeitsi Link9 MB\nEso eta online irakurgai duze hemen:\nUdaletxearen arreta ordutegia uda oporretan\nAzken eguneratzea: 01 Abuztua 2018\nUme bielorrusiarrekin KULTURARTEKO XI. FESTA\nArgitaratua: 05 Uztaila 2018\nAzken eguneratzea: 05 Uztaila 2018\nIgandea, 2018ko Uztailak 15\nGehiago irakurri: Ume bielorrusiarrekin KULTURARTEKO XI. FESTA\nArgitaratua: 29 Maiatza 2018\nAzken eguneratzea: 29 Maiatza 2018\nSenidetzea Lantziego Garai\nArgitaratua: 06 Maiatza 2018\nAzken eguneratzea: 06 Maiatza 2018\nMaiatzaren 19an ospatuko da Lantziego eta Garairen arteko senidetzea.\nArgitaratua: 01 Maiatza 2018\nAzken eguneratzea: 01 Maiatza 2018\nHerritar euskaltzaleak aktibatuta, hizkuntza ohiturak aldatzea da Euskarak 365 egun dinamikaren helburua. Epe luzeko lan ildoa da, eta, helburua betetzeko bidean, urrats esanguratsuak emateko mugarriak izango ditu.\nEuskarak 365 egun dinamikaren baitan, euskaraz bizitzeko norbanakoen urratsak eta mota guztietako entitateen babes neurriak bultzatu nahi ditugu. Horregatik, bi plano horietan egin nahi dugu lan. Hona hemen, labur, datozen bi urteetarako lehen mugarriak:\nDescargar documento euskaraldia Link220 KB


2022 January 21, Friday adminLeioa, Sarrera\nBestalde, Kongresuari amaiera emateko ekitaldia larunbaten egingo dute, Bilboko Bizkaia pilotalekuan, eta bertan jainaraziko dituzte bozketaren emaitzak. Ekitaldiak “Sorturen komunitatea elkartzeko balioko du”, adierazi du ezkerreko alderdi independentistak. Bertaratzeko izena eman behar dute kongresurako inskribatutakoek www.partehartu.sortu.eus webgunean.\nIldo politikoari dagokionez, zuzendaritzak proposaturiko Herrigaia ponentzia nagusi da kongresuan; botoa eman zaten hamarretik zazpik babestu zuten. Sortuk adierazi duenez, txosten horretan jasotako erronka nagusiak eta hurrengo urteetako asmoak “partekatzeko unea” izango da biharko batzarra, eta kongresua bukatuta, “aldaketa politiko eta sozialerako borroka indartzea” izango da Sorturen datoen hilabeteetan: “Independentziarako indarra metatzea izango da xedea; batetik, aldaketa politiko eta soziala biatzen ruten eragileekin elkarlana eta aliantzak bilatuz; bestetik, herritarrekin batera mobilizazio eta ekimenetan aktibo izanez, eta, azkenik, ezker abertzaleko kidegoa esparru ezberdinetan aktibo bilakatuz”.


[Maltzaga VII] Abia gaitezen • ZUZEU\nEuskadi Buru Batzar 2016ko otsailean\nGai izango ote gara irekitzen ari diren aukera leihoak probestu eta herri hau abiarazteko? Baietz espero.\nAbia gaitezen, autonomia, autonomismoa, burujabetza, EAJ, Eskozia, euskal estatua, ezker abertzalea, hegemonia, Indar metaketa, independentismoa, independentzia, Katalunia, maltzaga, Maltzagaren fetitxizazioa, Maltzagaren fetitxizazioaz, txiberta\nMiren Zabaleta (Leitza 1981), Sortu-ko Kontseilu Nazionaleko kidea\n6 pentsamendu “[Maltzaga VII] Abia gaitezen”-ri buruz\nBentazar 2017-02-27 19:19\nZer nolako gauzak esaten dituen Mirenek. Adibidez:\n“Maltzagaren karira sortu den eztabaida interesgarri honek baieztapen bat dauka abiapuntuan. Euskal panorama independentista-soberanistaren inguruan dauden pentsalari-mugimendu-alderdi guztiek azken garaiotan behin da berriz adierazi duten paradigma berriak sortzeko beharra”.\nGuztiek? Ez, ezker abertzalea eta ELAko bere akolitoetaz ari da. Ezker abertzale berak sortu du auzia eta orain abertzaletasuari egotzi nahi dio. En fin, bere ohiko hegemonismo ustela, non eta berak proposatutakoa unibertsalki pentsatua bezala planteatu nahi den.\nBeste perla bat:\n“Gaur gaurkoz, Espainiar Estatuan, autonomismoak, aukera politiko bideragarri bezala, bereak egin du. Autonomismoa agortu da. Estatuak hil du, aldebakarrez”.\nAutonomismoa hil dela? Bai zera, gure instituzioak autonomismoaren ondorio dira eta horretan ari dira gure alderdi desberdinek beren politikak bultzatzen. Mirenentzat nahi bai baina egia ez da horrelakoa, hilik dagoena ezker abertzalearen ekimen politiko-militarra da.\n“Hemen bada termino sozial eta soberanistetan lurralde bakoitzak burujabetza prozesu eratzaileak abiarazteko nahikoa indar-harremanik”.\nZe desioak eta errealitateak nahasteko moldea! Noski, ezker abertzaleak tranpak egiten ditu bere solitarioan eta Podemos eta PNVren indarrak batzen ditu bere gidaritza pean. Baina hori ez da jadanik gertatu eta ez dut uste gertatuko denik. Apaltasun gehixeago, Miren, ez zaretela Jainkoa eta zuen ondorioen lorpen eskasak ez zaituzte izate horretara eramaten.\nNoski guzti horren eta balizko eta txoriburuzko indar harreman horren konpainiagarri “desobedientzia eta konfrontazioa”. Betiko leloa, barrikadetara joan behar dugu.\n“Behetik gorak” ustezko prozesu hori gainera ikusten dut goitik behera deliberatu nahi dela ez baitut herri irakinik ikusten ahotan “independentzia soziala” eta ezker abertzaleak atera dituen ohiko ideiak dituena.\nAzkenik, betiko txioa:\n“burujabetza eta eraldaketa soziala txanpona berdinaren bi aurpegiak” direla.\nEuskaldunok mundu guztian porrot egin dituen politika iraultzaile sasi-sozialen mendean jarri behar dugu eta hortik etorriko da askatasuna.\nZuhaitz Ordoki 2017-02-28 11:02\nEderra testua Miren!\nBatetik diozu ez dagoela euskal lurralde guztietan era mimetikoan erabiltzen ahal den eredurik, eta horretan erabat ados nago; euskalkia (edo hizkuntza beraren presentzia) arras aldatzen da kilometro gutxiren bueltan, baita soziologia bera ere.\nBaina ondoren diozu Espainiar Estatuan posible ez dena, Euskal Herrian posiblea dela; espero dut arrazoia izatea, baina ez naiz hain baikorra. Hori horrela izan dadin uste dut asko aldatu behar dugula gizarte bezala, eskualde batzuetan bestetan baina gehiago agian, baina asko.\nDena den, idatzi interesgarria ekarri duzuna, eta funtsean ados: abiatu gaitezen prest gaudenak.\nSuagaar 2017-02-28 12:04\nBentazar, ezker abertzaleak sortu du auzia? Edo abertzale batzuk, batzuk ezkertiarrak, beste batzuk ez…\nEHori bai EAjk ez du sortuko independentiza nahi ez duenean ez? Kar kar.\nAtunonomismoa bizirik? Ba al dakizu zenabt lege errekurritu ta atzera bota dituen TCak? Hezkuntzan adibidez oraindik gehiago murriztu dute genun autonomia, ta hortaz aparte gauz anitzetan, beraz hilda ez badago, hilzorian bai. Ez diot nik, datuek baizik.\nIndar harremana egon like burujabetza prosezua abiatzeko EAJrekin kontatu gabe, EAJn ere abertzaleak daudelako ustez,ta Ahal dugun ere. , ta EAJri ez diote ezer eskatu behar ezer abiatzeko, Katalunian ez zuten ezer abiatu ez CIUk ez ERCk, gizartearen presioa baizik.\nHalare askok zu bezalakoak baldin badira, hau da abertzalea baino EAJzalea, ba orduan bai baimena edo beharko zuketen EAJren partetik, baina inkestak daude erraten dutenak gehiengo osoa alde dagoela. EAEn behintzat.\nTa saiatzen ez bagara…\nMundu guztian porrot egin duten zer? Ezkerra da munduan ongizatearen abanguardia, zertaz ari zara? Ta jarri nahi duzun adibidea , datuak zure aurka egingo dutela.\nGainera ez da modelurik eskaini baizik ta hobeto bizitzearen nahia,ez dio nola, halare bakarrik gure errekurtsoen jabe izanda hobeto bizi ahalko ginateke. .\nBaina JELtzalea zarenez leno ta gero beste edozer…\nBeti diodan modun, burujabetza lortzen badugu, batzutan ezkerra, besteetan eskuina… aginduko du, ta horruntz ez egitea beste aldeko politikak atsegin ez dituzulako, IU ta PP Espainiaren parte ezingo ziran sentitu politika ezberdinak nahi dituztelako, ta hori memlkeri galganta da. Aitzakia independentzia nahi ez dezula ezkutatzeko.\nBaina jada erran dezun bezala, zure autonomismo maitia bizirik omen dago.\nArgi dago EAJko abertzale guztiak zu bezalakoak baldin badira ez dagoela gehiengorik.\nBentazar 2017-02-28 12:38\nSuagaar, beti gauzak desitxuratu behar al dituzu? Ezker abertzaleak sortu du orain bide independentistaren auzia. Eta denok hasi behar gara saltoka bere txilibiteroek markatzen duten erritmora. Zu zara hoietako bat eta ze ederki salto egiten duzun!\nLegeak errekurritu, atzera bota… Gure instituzioak eta gure burujabetza horretan dago eta ezker abertzalearen independentzia eta burujabetza inongo intxaurretan dago zintzilik eta antzemanezinik.\nMurriztua ala ez, daukaguna da eta ez daukaguna ez daukagu.\nKataluniako egoera erabat desberdina zen, beraiek itun fiskal bat eta inbertsio publiko gehiago nahi zituztelako. Guk itun fiskala badugu, ez zara enteratu? Eta bai EAJrik gabe hasi zuen mendi martxa, mesedez, erridikuloa berriz ere egiten ikusi nahi zaituztet.\nZu abertzale baino askosaz gehiago ezker zalea zara ezker abertzale bera bezala beraz ez gaineratu abertzale hitza eta abertzaletasuna sortu duen alderdiko bati hori.\nEzker muturrekoa da munduan mixeri gorria sortu duen mugimendua. Kuba eta Ipar Korea ikustea besterik ez dago. Gustatzen zaizkizu bertako politika publioak, ezta? Etsaia garbitu eta herria izorratu, hori da zuen iraultzaren kontua.\nAbiatu zaitezte amildegira prest zaretenak!\nGanbaratxotik 2017-03-03 19:29\n“Abia zaitezte amildegira prest zaretenak!” ze amildegia ez bada eta deskuidoan erortzen ez bazarete ni ere pasako naiz belaze berrrian bazkatzera.\nBeti izan da hala denean, gizarteko aurrerapenen lorpenean. Eta gurean ere halaxe izango da subirautza-porozesua. Gure herriaren biziraupena eta ongizatearen aldeko aurrerako urratsak ezkerretik etorriko dira edo bestela ez dira etorriko. Eta dominak eurak jarriko dituzte beraien paparretan,harro, herria maite bait dute eta beti gizalegez , paketsu jokatu bait dute egonkortasuna xede. Ba neri behintzat bost! bejondeiela! ze nere semealabak ni baino hobeto biziko dira askeago, zoriontsuago eta Euskal Herriak iraungo du bizirik.\nBentazar 2017-03-03 21:52\nEne Ganbaratxo, zure fede sutsuak mirespena, harridura eta era berean hunkidura sortu du nigan ze horrelako garaipen etorkizunekoen muñoetan ibili baizarete eta historiaren kukuak oraindik ez dizue abestu, eta nire uste apalean ez dizue sekula abestuko ere. Gure herriaren biziraupenak eginak diren oinarrietan du bere erroa eta ez mundu guztian frakasatu duen ezker molde horretan. Euskal Herria iraungo du bizirik eta hori izango da ezker abertzalearen ezpaitan.


Langile Abertzaleen Batzordeak | LAB SINDIKATUA\nLAB militantziaren konpromisoarekin eta euskal langileen babesarekin eraiki dugun sindikatua da. Ez digu inork ezer oparitu, gure ahaleginez eta izerdiz sortu dugu gaur ezagutzen dugun sindikatua. Borroka zehatz eta orokorren bidez eraiki dugu sindika- tua; borrokak egin du LAB.\n1974ko udazkenean sortu ginen Hego Euskal Herrian eta 2000 urtean saretu ginen Ipar Euskal Herrian. Antolaketa nazionala posible egiten duen sindikatua da LAB. Euskal Herriko langile guztiei antolatzeko aukera ematea da gure helburua eta gure sindikatuaren funtsa.\nOrdezkaritza zabala dugu eta asko gara: 45.000 afiliatuk eta 4.200 delegatuk osatzen dugu LAB. Eta gero eta gehiago gara. Sorreratik gaurdaino etenik gabe sendotzen eta saretzen joan gara. Hauteskunde prozesuetan zehar gure ordezkaritza zabaltzen joan da eta, gaur gaurkoz, langileen artean babes eta atxikimendu handia dugula esan dezakegu.\nLABeko kideek lekuz leku eta eremuz eremu egiten duten ordezkaritza da gure oinarria eta gure ardatza. Guk ez dugu zalantzarik. Honekin batera, gure sindikatuaren pro- posamena lau ardatzen gainean eraikitzen dugu: Gure kideen ordezkaritza, gure proiektu integrala, gure eredu sindikala eta guztion artean garatzen dugun estrategia sindikala.\nGURE PROIEKTUA, PROIEKTU INTEGRALA.\nSindikatu Independentista eta Sozialista gara. Independentzia da Euskal Estatu Sozialista eratzeko bitartekoak eta baldintzak bermatzen dituen estatus bakarra. Hori da, hain zuzen ere, gure azken helburua, hori da euskal langileei eskaintzen diegun alternatiba estrategikoa. Estatua langilegoaren interesen arabera eraikitzea eta hauen parte-hartze zuzenaren bidez antolatzea da klase ikuspegitik bideratu nahi dugun ekarpena. Ekonomiaren kontrol politiko eta soziala, aberastasunaren zein lanaren banaketa eta sektore publikoa ekonomiaren motorra izatea defendatzen dugu.\nSindikatu abertzalea gara. Euskal Herria eraiki nahi dugu, langileekin eskuz esku egin nahi dugu eta Euskal Herria, langileon herria izatea da gure helburua. Euskal Herria nazioa dela ukatuz lapurtu digute euskal langileoi gure herriaren orainaz eta etorkizu- naz erabakitzeko eskubidea. Eta gu horren aurrean alternatibak eskaintzeko jaio ginen. Gure klase interesak defendatu eta bermatzeko askapen nazionalaren alde borrokatzea beharrezkoa dela uste dugulako jaio zen LAB. Eskuineko abertzaletasu- nak zein ezker estatalistarekin ezinezkoak ziren langilegoaren klase interesak eta eus- kal identitatearen inguruko proposamen zehatzak jasoko zituen estrategia sindikala bideratzeko jaio zen LAB.\nKlase sindikatua gara, soziopolitikoa eta kontraboterekoa. Interes korporatibo edo partikularren gainetik, herri proiektu baten aldeko eraldaketa bultzatzeko tresna da LAB. Aldaketarako tresna gara, aldaketen eragile izan nahi dugu. Horretan datza gure funtzioa eta horrek zuzentzen du gure jarduera. Hego nahiz Ipar Euskal Herriko borroka nagusietan partaide gara, izan politikoak, izan sozialak. Botere ekonomikoa- ri gure orainaz eta etorkizunaz erabakitzeko aukera kentzeko borrokatzea da gure iparrorratza. Euskal Herriak behar duen kontraboterea Herria bera da. Botere berriak antolatzeko langileen tresna izatea da gure asmoa eta gure helburua; kontrabotere sindikalismoa egiten dugu horretarako.\nSindikatu feminista, euskalduna, internazionalista eta ekologista gara. Generoaren araberako zapalkuntza oro borrokatzen dugu, egungo jendarte patriarkalak ezartzen dituen sexuen arteko harreman botereak gainditu eta pertsona ororen eskubideen berdintasuna lortzea dugu helburu. Sindikatu euskalduna gara, euskararen normaliza- zioarekiko konpromiso politiko eta sindikal erabatekoaz dihardugu, euskara hizkuntza nazional gisa normalizatze bidean, bereziki lan munduan, prozesu partizipatiboa sus- tatuz. Internazionalistak gara, lan eta bizi baldintzak aldatzeko borrokan diren mundu- ko langile guztiekin solidarioa da LAB, eta elkartasun internazionalistak saretutako harreman estuak ditugu esplotazio eta zapalkuntza orori aurre eginez, inperialismoa- ren aurka eta herrien burujabetzaren alde borrokan diharduten munduko beste sindi- katu eta eragileekin. Ekologistak gara, garapen kapitalista suntsitzailea eta porlanaren logika baliabide natural guztiak agortzen ari direlako. Horren aurrean, gure helburua garapen orekatua lortzea, ekosistema berreskuratzea eta pertsona guztion bizi kalita- tea bermatzea da.\nGURE EREDUA, EREDU SINDIKAL SENDOA\nSindikatu konfederala gara, ekonomiaren sektore guztietan jarduten duena; eskual- dez eskualde antolatzen gara herrietan esku hartzeko. Borroka sektorialak estrategia orokor baten baitan kokatzen ditugu. LAB ez da sindikatu ezberdinen batuketa bat. Gure eredu sindikala tokian toki eta eremuz eremu egokitzen dugu, errealitatea azter- tuz eta borrokarako baldintzak ongi baloratuz. LAB bat eta bakarra da; izan industrian, izan sektore publikoan edo zerbitzu pribatuetan.\nKonfrontazio sindikalismoa egiten dugu. Ez diogu uko egiten eztabaida eta elka- rrizketari, beti ere langileen interesen defentsan bada. Ordea, uko egiten diogu patro- nala edota gobernu ezberdinen aurpegia zuritzeko baino balio ez duen elkarrizketa ereduari. Horregatik, gaizki deituriko “elkarrizketa sozialean” oinarrituriko sindikalis- moaren aurrean, kontrabotere eta konfrontazio sindikalismoaren beharra defendatzen dugu.\nEskualdez eskualde antolatzen gara. Lantokiak dira gure borroka eremu garrantzi- tsuenak, baina ez bakarrak. Lan mundua aldatzeko borroka sindikala lantokietan eta lantokietatik kanpo egin behar dugu. Langile guztien tresna izateko ezin gara langile landunak dauden eremuak antolatzera mugatu. Politikak aldatzeko mobilizatu egin behar gara, kalean, eragile sozial eta sektore kaltetuekin batera. Lantokietan sendoa eta herrietan ongi errotua, horrelakoa nahi dugu LAB izatea.\nMilitantzia da gure ikur nagusia. LABen sindikalismoa ulertzeko eta egiteko modua azaltzen duen gakoa militantzia da, langileak antolatzeko eta borrokak dinamizatzeko gaitasuna duen gure militantzia. Gure kidegoaren konpromisoan eta jardueran dago sin- dikatuaren indarra, hasi enpresatik eta zuzendaritza guneetaraino. Eta noski, gure gabe- ziekin eta zailtasunekin ere egiten dugu LAB, guztion artean eta egunetik egunera.\nErrealitate ezberdinen aurrean proposamenak egiten dituen eredua garatzen dugu. Zentzu honetan, ekintza sindikala egoera berrietara moldatzeko proposamen zehatz eta orokorrak egiten ditugu. Aitzindariak izan gara agenda sindikala berritzen eta osatzen, euskalduntze planak zehaztuz eta garatuz, aukera berdintasunerako barne zein kanpo planak garatuz. Zentzu honetan, dimentsio sozial guztiek ordezka- ritza izan dezaten parekidetasuna eta gazteria bezalakoak zehar-lerro moduan lantzen ditugu.\nGarai berrietara moldatzen den eredua da gurea. Guk badakigu langileon egoera ez dela estatikoa. Badakigu langileriaren errealitatea ez dela homogeneoa. Badakigu langileak garela aldaketarako subjektuak, baina langile guztion errealitatea ez dela berdina. Azken bi hamarkadetan politika neoliberalaren eta krisi egoeraren ondorioz, errealitate sozial ezberdinak sortu dira. Langabeziak inoiz ez bezala egin du gora lan- gabeen kopurua izugarri handiturik. Babes sozialik gabe bizi den pertsona gero eta gehiago dago. Lan prekarioaren eraginez, bizi baldintza ezegonkorrak dituzten sek- toreen handitzea agerikoa da. Pobrezia eta bazterkeriaren ondorioz herrialde ezber- dinen arteko muga modu ilegalean pasatzen duten milaka pertsonen egoera geroz eta larriagoa da eta gure jendartean geroz eta eragin handiagoa dauka. Horregatik, egoera errotik aldatu eta alternatiba sozioekonomiko berri baten bidean, badakigu sindikalismoak errealitate horiek guztiak ordezkatzeko praktika eta bide zehatzak jorratu behar dituela. Egoera ezberdinei aurre egingo dien eredu sindikala da gauzak aldatu ditzakeen bakarra.\nGURE BIDEA, LANGILEON BIDEA\nBurujabetza. Euskal Herriak bere bidea egitea da LABen estrategiaren motibaziorik behinena. Ezinezkoa ikusten dugu botere ekonomikoaren aginduei men eginez langi- leriaren egoerari buelta ematea; alternatiba gure kabuz eta gure ekimenez eraikitzea lortu behar dugu. Madril eta Parisen hartzen diren erabakiak betetzea hondamendia izaten ari da, bai langileentzat, baita Euskal Herriaren ekonomiarentzat ere.\nEredu ekonomiko eta sozial berri bat eraikitzeko helburua duen burujabetza prozesu bat burutzea da euskal langileon alternatiba. Hori da LABek aldarrikatzen duena eta LABetik borrokatzen duguna. Eredu berria bide baten emaitza izango delarik, bide horiegitekoaukeraketabitartekoak eskainibehardizkiguprozesusoberanistak.\nAldaketa politiko eta sozialak. LABen nortasun ikurra izan da aldaketa sozialak alda- keta politikoekin batera borrokatzea. Aldaketa politikorik gabe bestelako eredu sozial bat sortzerik ez dago. Aldaketa sozialak egiteko premia da aldaketa politikoen alde borrokatzeko arrazoi nagusia guretzat. Bata eta bestea lotuak daude, gaur inoiz baino gehiago.\nBadira euskal sindikalismotik borrokatu behar ditugun derrigorrezko aldaketak: gure\noraina eta etorkizuna nolakoa izatea nahi dugun erabakitzeko eskubidea eskuratzea; gure bidea egiteko bitarteko juridiko, politiko eta sozialak eraiki ahal izatea; politika propioak egiteko aukera ziurtatzea; estatuei gure baliabide ekonomikoak antolatzeko ahalmena kentzea; langileon parte hartzea benetakoa egingo duen eredu instituzio- nal berria ezartzea edota ekonomia herriaren zerbitzura jartzeko egiturazko erabakiak hartzea… Guztiak aldaketa politikoak dira.\nLangileriaren protagonismoa. Kateak apurtzean dago giltza. Ukatzen eta zatitzen gaituzten Estatuekin dugun lotura inposatua apurtu nahi dugu. Botere ekonomikoa- ren eskutan utzi gaituzten Gobernuei bizkarra eman behar diegu neoliberalismoaren logikarekin apurtzeko. Jendartea aldatu nahi dugu, eta hori bide luze baten emaitza izango da. Egunero urratsez urrats egiten goazen bide luze baten emaitza. Gaurko egoerari buelta ematea posible da, alternatiba guztiz bideragarria delako. Krisiaren aurrean zer egin nork erabakitzen duen da auzia.\nEuskal langileriak erabakiz gero gauzak aldatu egingo dira. Hartu beharreko eraba- kien protagonista langileria balitz erabaki ezberdinak izango liratezke. Ez dugu langi- leetaz hitz egitea nahi, euskal langileoi hitza ematea da eskatzen duguna, hor baitago alternatibaren abiapuntua. Sindikatuon borroka nagusia patronalaren asmoei aurre egitea da. Borroka sindikal eta soziala indartu behar dugu instituzioek politikak behin- goz aldatu ditzaten. Indarrak bildu behar ditugu alternatiba argi eta sendo baten inguruan. Aliantzak eraiki behar ditugu botere ekonomikoaren aurrean harresia erai- kitzeko.\nSindikatuok borroka horiek guztiak antolatu eta bultzatu behar ditugu. Borrokak ema- ten digun indarra aldaketak lortzeko iniziatibetara bideratu behar dugu. Hori da sin- dikatuon papera. Beti ere, gure borrokaren oinarria argi dugula: borrokatzen duena eta borrokatuko duena langileria da. Langileak izan behar gara protagonistak, Euskal Herriari dagokionean hartu beharreko erabakietan, alternatiba ekonomiko eta sozia- lak eraikitzerakoan, baita sindikatuaren bidean ere.


Larreñigiko haitzak (Egino) - Elmer (210m, 5b, derrigorrez 5a) ~ Eskalatzen\nEgilea X Larretxea Ordua 8:30 2 Komentario\nAlboko bideen antzekoa. Maila eskuragarria, zailtasuna nahiko jarraitua eta, orokorrean, arroka ona. Lehenengo luzeak jarraitzeko gogoak kentzen ditu, baina bigarren luzetik aurrera asko hobetzen da gauza. Eskalada bertikalagoa bihurtzen da eta begetazioa luzeetatik desagertzen da. Bide osoa ekipatuta dago parabolta eta arroka-zubiekin.\nL1 (35m, 9 aseguru, 4c). Lurrez jantzitako kanala. Ondoren hormatxo bat. Gero plaka etzanagoetatik jarraitzen du luzeak bilguneraino. Hasierako kanalaren amaieran eskuineko parabol lerroa jarraitu behar da. Ezkerrean ikusten direnak beste bide batenak dira.\nL2 (40m, 9 aseguru, 5b). Bilgunetik irten eta arroka-zubi batekin babestutako plaka oso etzan batetatik (zati erraza) 15 metro inguru igo behar dira plaka bertikalaren oinarrian ipintzeko. Lehenengo zatia ur-tantez osatutakoa. Jarraian beste plaka bat aurrekoa baino bertikalagoa. Ongi babestutako pasabide fin bat bilgunera iritsi baino lehen. Aseguruak gertu daude eta A0-n egiteko aukera dago.\nL3 (40m, 11 aseguru, 5a). Plaka etzan batetik 4-5 egin behar dira lehengo asegururaino iristeko. Ondoren luzeko pasagune gogorrena duen hormatxo bat. Euste-leku ugariak dituen plaka bertikal batetik jarraitzen du. Bederatzi eta hamargarren aseguruen arteko distantzia apur bat luzea. Zatia erraza da, baina ongi etor lezake friend ertain edo zintaren bat.\nL4 (30m, 8 aseguru, 4c). Bilgunetik irten eta oinez 15 metro inguru egin hurrengo plakaren oinarrira iristeko. Bilgunea parabolt batez osatua. Luzea plaka etzan batzuekin hasten da. Gero horma bertikal bat, baina euste-leku ugariekin.\nBilgunetik ezker aldera 80-100 metro oinez egin bi enbor dituen haritz batetaraino. Bere oinarritik bi parabolt lerro ikusten dira. Gurea eskuinekoa da.\nL5 (45m, 12 aseguru, 4c). Lehenengo metroak nahiko etzanak. Arroka zubi bat aurkituko dugu lehen metro hauetan, baina ia hobe ez txapatzea, gero soka marruskadura handia hartzen du eta. Lehenengo parabolta urruti. Parabolt hori txapatu ondoren, euste-leku ugari eta oneko plaka bertikal batetik jarraitzen du luzeak. Luze honetako arroka luxu bat da. Bilgunea gandorrrra irtetean aurkituko dugu.L6 (20m, 2 aseguru, 3b). Kresta erraza, amaieran ongi babestutako hormatxo batekin.\nJaitsieraren krokisa hemen uzten dizuet:\nMateriala: 12 zinta + bilgunetarako materiala. Bi edo hiru friend ertain eta zinta luze pare bat zerbait ipini nahiko bagenu.


General Loma plaza\n2016 urriak 7\nLatinoamerikara abiatu aurretik, urriaren 7an Gasteizera etorriko da Fem Tour Truck jaialdia, Loma Jeneralaren plazara, alegia.\n11:00 Fem Tour Truck jaialdiaren AURKEZPENA.\n11:30 AKZIOA: A plataforma; azaroaren 25ean egingo den ekintzari buruzko informazio-saioa.\n12:30 EMANALDI gastronomikoa: gerrillako sukaldaritza.\n16:00 Sirakusi Stencil LANTEGIA: arropak txantiloiz pintatzea, gerrillako emakumeentzako diseinuekin. Ekarri zure arropa edo trapuak eta moldatu zeure gustura.\n17:00 Idoia Zabaleta LANTEGIA. Lantegi horretan, hiru elementurekin (harriekin, hariekin eta txanoekin) arituko gara binaka. Harriak eta hariak uztartzen dituzten ariketak Lisa Nelson koreografo amerikarrari hartu nizkion maileguz. Ukimenaren bidezko ezagutza sotila da helburua. Haria bitartekoa da, teinkagarria, eta inoiz ez du engainatzen. Txanoak eta telefono mugikorrak, berriz, ez dakit nora eramango gaituzten. Lantegia Andre Maria Zuriaren plazan, irabazitako (eta, beraz, galdutako) gudu bat gogorarazten duen estatua baten inguruan, ematea proposatu didatenez, kontraesanezko irudi bat lantzea pentsatu dut: askatasunaren mamua. Edonola ere, pas de deux bat. www.azala.es\n18:30 EMANKIZUNA: Nerea lekuona\n19:00 Mahai-ingurua: Praktika artistiko feministak Euskal Autonomia Erkidegoan. Beñat Ortiz de Lazkano, Txaro Arrazola, Idoia Zabaleta eta Nerea Lekuona arituko dira, Alejandra Bueno moderatzaile dutela.\n22:00 Ingrid DJa.


Blues musikarekin "herria egiten" - Gipuzkoako Hitza\nBlues musikarekin “herria egiten”\n2019, uztailak 19 Albisteak, gipuzkoa, Kultura 139\nMartxan da Arrasateko lehenengo blues jaialdia. Gaurtik igandera bitartean egingo dute, Ibai-Arte komertzioen eta zerbitzuen elkarteak antolatuta. Denda eta tabernei balio handiagoa eman nahi diete, Jon Apraiz Ansola (Eskoriatza, 1971) Ibai-Arteko lehendakariaren hitzetan. Musika eskolakoekin batera erabaki zuten Arrasate Blues festibala sortzea. Herriarentzat, dendentzat eta bezeroentzat ideia ona izango zelakoan ekin zioten jaialdiari. Herriko dendak “indartu” nahi dituzte bide horretatik.\nHerriko dendetan eta tabernetan kontsumitzea eta horiekiko atxikimendua handitzea lortu nahi dute ekitaldiarekin, edonora joateko beharrik zan gabe. Horregatik, Ibai-Arte elkartekoek adierazi dutenez, jendea herriko dendetan erostera bultzatzeaz gain, harago joan nahi dute jaialdiarekin: “Denon artean egin behar dugu gure herria, eta horrelako ekintzekin herria egiten dugula uste dut”. Asteburu honetan herritarrak kalera irten eta kanpotarrak Arrasatera bil daitezen nahi dute. Herria “musika erreferente” bilakatu nahi dute asteburuan. Helburuak helburu, jaialdiarekiko zituzten itxaropenak “ia-ia” bete dira: herrian bolo-bolo zabaldu da Arrasate Blues jaialdiaren berria, eta gizartean mugimendua sortzea lortu dute jada.\nBlues musikarako joera handia dago Euskal Herri osoan; horretara bideratzen dituzte uztailean antolatzen dituzten jaialdi asko. Arrasaten ere horregatik aukeratu zuten estilo hori. Indar handia duten jaialdiak ere badaude tartean; adibidez, Hondarribi Blues eta Tolosandblues. Hala ere, Apraizen arabera, “nabarmen desberdinak” dira bi jaialdi horiek. “Munduko onenak izatea da jaialdi horien jomuga. Herritarrei Arrasaten dauden musikariekin giro polita sor daitekeela erakustea da, berriz, gure jomuga; gu ez gaude kanpora begira”.\nJaialdian Arrasateko taldeek parte hartzea nahi zuen Ibai-Artek, “agerikotasun handiagoa” lortzen laguntzen baitie talde horiei. Blues taldeen bila hasi ziren horretarako. Beharrezko baldintzak adostu eta akordio batera iritsi ziren: talde bakoitzetik, gutxienez, arrasatearra izan beharra zeukan batek. Bestela ere, onartuko litzateke taldekide batek, behintzat, herrian lan egitea.\nBost egun, hamahiru talde\nGuztira hamahiru talde izango dira festibalean; horietatik bik jada jo zuten uztailaren 4an eta 9an, Blass Picon & The Junk Express eta Fredi Pelaez Trio taldeek. Arrasaterekin lotura dute gainontzeko taldeek ere, Soriako (Espainia) Blues Deluxe taldeak izan ezik; Enclave del Agua blues festibala antolatu duen taldea da hori. Gaur Kritikal Latin Blues Bandek emango dio hasiera jaialdiari, eta The Song ariko da ondoren. Mario Fernandino, Blues Deluxe, Aldakan, Leike eta The Allnighters taldeak ariko dira bihar. Lau taldek joko dute azken egunari amaiera emateko: Garcia Del Val, Jose Barrio Quartet, Jim Tnt eta Scarecrowsek. Herriko tabernetan edo herriko plazan joko dute horiek. Guztira zortzi gunetan ariko dira Arrasate girotzen.\nKontzertuez gain, beste jarduera batzuk ere antolatu dituzte astebururako. Larunbateko kontzertuetan, Arrasateko artista talde batek mural bat margotuko du musikarekin batera. Umeentzako apar festa egongo da, berriz, arratsaldean. Osterantzean, ingeles akademia bateko umeak abesten ariko dira, eta haurrentzako beste hainbat ekintza ere antolatu dituzte.\nAntolatzaileek udalaren laguntza izan dute hori guztia gauzatu ahal izateko. “Nahiko estua da aurrekontua, eta oso baliagarria izan da udalaren babesa”, adierazi du antolatzaileak. Bai diru aldetik, bai azpiegitura aldetik, “laguntza handia” jaso dute. Apraizek aitortu du “zaila” dela horrelako ekintza bat martxan jartzea. “Eta pena izango litzateke hau alferrik galtzea”. Etorkizunari begira, jaialdiarekin jarraitzeko intentzioa dute antolatzaileek, nahiz eta erronka handia dela onartu. Hala ere, “itxaropentsu” daude, jendea “ilusio handiz” ikusten baitute.\nArrasateko dendak “oso apropos” apaindu dituzte jaialdirako, eta herritarrak asteburuan jaialdiaz disfrutatzera gonbidatu ditu elkarteak.


1.2. Giza Eskubideen Adierazpen Unibertsala, 1948ko abenduaren 10ekoa - Hizkuntza-Zuzenbidea. 2. argitaraldia\n1.2. Giza Eskubideen Adierazpen Unibertsala, 1948ko abenduaren 10ekoa\n1.2. Giza Eskubideen Adierazpen\n1948ko abenduaren 10ekoa\nKontuan izanik giza eskubideak ez ezagutzearen eta gutxiestearen ondorioz, giza kontzientziari irain egiten dioten basakeriak gertatu izan direla; eta gizon-emakumeek, beldur eta gabezia orotatik aske, hitz egiteko askatasuna eta sinesmen-askatasuna izango dituzten munduaren etorrera aldarrikatu dela gizakiaren helburu nagusi;\nKontuan izanik ezinbestekoa dela giza eskubideak zuzenbidezko erregimen batek babestea, gizaki-tirania eta zapalkuntzaren aurkako azken irtenbidea den matxinadara jo beharrean aurkitu ez dadin;\nKontuan izanik Nazio Batuetako kide diren herriek gizakiaren oinarrizko eskubideetan, gizakiaren duintasun eta balioan eta gizonen eta emakumeen eskubideen arteko berdintasunean duten fedea tinko azaldu dutela agerian; eta, askatasunaren ikuspegi zabalago baten barruan, gizarte aurrerakuntza sustatzeko eta bizitza-maila jasotzeko erabakita daudela adierazi dutela;\nKontuan izanik estatu kideek, Nazio Batuen Erakundearekin elkarlanean, gizakiaren oinarrizko eskubide eta askatasunen errespetu orokorra eta eraginkorra ziurtatzeko hitza eman dutela;\nGIZA ESKUBIDEEN ADIERAZPEN UNIBERTSAL HAU EGITEN DU,\nherri eta nazio guztiek izan beharreko jomuga legez. Beronen xedea da, bai gizabanakoek, bai instituzioek, adierazpen honetan etengabe oinarrituta, alde batetik, eskubide eta askatasun hauen errespetua bultzatzea irakaskuntzaren eta hezkuntzaren bidez, eta, bestetik, maila nazionalean eta nazioarte mailan arian-arian neurriak hartzea, era eraginkorrean eta orokorrean ezar daitezen ziurtatzeko, bai elkarkide diren estatuetako herrien artean, baita horien jurisdikzioaren mendean dauden lurraldeetan ere.\nGizon-emakume guztiak aske jaiotzen dira, duintasun eta eskubide berberak dituztela; eta, ezaguera eta kontzientzia dutenez gero, elkarren artean senide legez jokatu beharra dute.\nGizaki orori dagozkio adierazpen honetako eskubide eta askatasunak, eta ez da inor bereiziko arraza, kolorea, sexua, hizkuntza, erlijioa, politikako edo bestelako iritzia, sorterria edo gizarteko jatorria, ekonomia-maila, jaiotza edo beste inolako gorabeheragatik.\nEz zaio begiratuko gainera, pertsona zein herrialde edo lurraldetakoa den; ezta hango politikari, legeei edo nazioarteko egoerari, nahiz eta herri hori independentea, besteren administrazio fiduziarioaren mendeko lurraldea, autonomiarik gabea edo nola-halako subiranotasun-mugak dituena izan.\nGizabanako guztiek dute bizitzeko, aske izateko eta segurtasunerako eskubidea.\nInor ez da izango besteren esklabo edo jopu; debekatuta dago esklabotza eta esklaboen salerosketa oro.\nGizon-emakume guztiak berdinak dira legearen aurrean eta denek dute, diskriminaziorik gabe, legezko babesa izateko eskubidea. Denek dute adierazpen hau hausten duen edozein diskriminazioaren aurka eta diskriminazio horren eragileen aurka babes berbera izateko eskubidea.\nPertsona orok du konstituzioak edo legeek gizon-emakumeei aitortzen dizkieten oinarrizko eskubideak hausten dituzten egintzetatik babesteko, norbere herrialdeko auzitegi eskudunetan errekurtso eraginkorra jartzeko eskubidea.\nPertsona orok eskubidea du, berdintasun osoan, auzitegi independente eta inpartzialean jendaurrean hitz egin eta zuzentasunez entzun diezaioten, nahiz bere eskubide eta betebeharrak erabakitzeko, nahiz bere aurkako salaketa penalak aztertzeko.\n1. Delituagatik salatutakoak eskubidea du errugabetzat jo dezaten, errudun dela legez eta jendaurreko epaiketan frogatzen ez den bitartean. Epaiketan bere burua zaintzeko berme guztiak ziurtatuko zaizkio.\n2. Egintzak edo ez-betetzeak izandakoan, herrialdeko edo nazioarteko legeriaren arabera delitu ez baziren, ezingo da inor kondenatu. Delitua egitean aplikagarri den zigorra baino larriagorik ere ezingo zaio jarri.\nEz dago arrazoirik gabe beste inoren bizitza pribatuan, familian, etxean edo postan esku-sartzerik, ezta inoren ohore edo izen onari eraso egiterik ere. Nornahik du esku-sartze edo eraso horien aurka legezko babesa izateko eskubidea.\n1. Pertsona orok du joan eta etorri aske ibiltzeko eskubidea eta estatu baten lurraldean bizilekua aukeratzekoa.\n2. Pertsona orok du edozein herrialdetatik alde egiteko eskubidea, baita norberetik ere, eta norbere herrialdera itzultzekoa.\n1. Jazarpena jasanez gero, pertsona orok du edozein herrialdetan babesa bilatu eta izateko eskubidea.\n2. Eskubide horretara ezin izango da jo delitu arruntek sortutako auzibideko egintza baten aurka, ezta Nazio Batuen helburu eta irizpideen aurkako egintzak direla-eta ere.\n1. Pertsona orok du nazionalitatea izateko eskubidea.\n2. Inori ezingo zaio arrazoirik gabe nazionalitatea kendu, ezta nazionalitatea aldatzeko eskubidea ukatu ere.\n1. Gizonek eta emakumeek, ezkon-adinetik aurrera, ezkontzeko eta familia eratzeko eskubidea dute, arraza, nazionalitate edo erlijioagatiko inolako mugarik gabe; eta, ezkontzari dagokionez, eskubide berberak dituzte bai ezkonduta jarraituz gero eta bai ezkontza-lotura ezabatuz gero ere.\n2. Ezkongaien baimen aske eta osoz ez bada, ez dago ezkontzerik.\n3. Familia da gizartearen oinarri jatorra eta berezkoa, eta estatuaren eta gizartearen babesa izateko eskubidea du.\n1. Pertsona orok du jabe izateko eskubidea, bakarka nahiz taldean.\n2. Arrazoirik gabe, ez zaio inori haren jabetza kenduko.\nPertsona orok pentsamendu-, kontzientzia- eta erlijio-askatasunerako eskubidea du; eskubide horren barne da erlijio edo sinesmena aldatzeko askatasuna eta baita norbere erlijioa edo sinesmena bakarka nahiz taldean, jendaurrean edo pribatuan irakaskuntzaz, jardueraz, kultuz eta aginduak gordez azaltzeko askatasuna ere.\nGizabanako guztiek dute iritzi- eta adierazpen-askatasuna. Eskubide horrek barne hartzen du erlijioa eta sinesmena aldatzeko askatasuna eta bakoitzaren iritziengatik inork ez gogaitzeko eskubidea, ikerketak egitekoa eta informazioa eta iritziak mugarik gabe eta nolanahiko adierazpideez jaso eta zabaltzekoa.\n1. Nornahik du bakean biltzeko eta elkartzeko eskubidea.\n2. Inor ezingo da behartu elkarte bateko kide izatera.\n1. Pertsona orok du bere herrialdeko gobernuan parte hartzeko eskubidea, zuzenean nahiz libre aukeratutako ordezkarien bitartez.\n2. Pertsona orok du berdintasunez norbere herrialdeko funtzio publikoan sartzeko eskubidea.\n3. Herriaren borondatea da botere publikoaren agintearen oinarria; borondate hori aldian-aldian egingo diren benetako hauteskundeetan adieraziko da. Hauteskundeok bozketa orokor eta berdinez eta isilpeko boto bidez egingo dira, edo boto askatasuna bermatzen duen beste bide batez.\nPertsona orok du, gizarteko kide denez gero, gizarte-segurantza izateko eskubidea eta, herrialdearen ahaleginaz eta nazioarteko laguntzaz, estatu bakoitzaren antolaketa eta baliabideak kontuan izanik, gizabanakoaren duintasunerako eta nortasuna garatzeko ezinbestekoak diren eskubide ekonomiko, sozial eta kulturalak aseta izatekoa.\n1. Pertsona orok du lan egiteko eskubidea, lana aukeratzekoa, lan-baldintza bidezkoak eta egokiak izatekoa, eta langabeziaren aurkako laguntza jasotzekoa.\n2. Pertsona orok du, diskriminaziorik gabe, lan beragatik soldata berbera jasotzeko eskubidea.\n3. Lanean ari denak bidezko lansaria eta aski zaiona jasotzeko eskubidea du, bai bera eta bai bere familia, giza duintasunari dagokion bezala bizitzeko bestekoa. Horretarako aski ez bada lansaria gizarte-laguntzako beste baliabide batzuen bidez osatuko da.\n4. Pertsona orok du, norbere interesen alde egiteko, sindikatuak eratu eta sindikatuko kide izateko eskubidea.\n1. Pertsona orok du bizimodu egokia izateko eskubidea, bai berari eta bai bere familiari osasuna eta ongizatea bermatuko diena, eta batez ere janaria, jantziak, bizitokia, mediku-sorospena eta gizarte-zerbitzuak; eta baita lanik eza, gaixotasuna, elbarritasuna, alarguntasuna, zahartzaroa edo bizibidea nahi gabe galtzeko beste kasuren bat gertatzen denerako asegurua izateko eskubidea ere.\n2. Amek eta haurrek laguntza bereziak jasotzeko eskubidea dute. Haur guztiek, senar-emazteengandik nahiz ezkontzatik kanpo jaiotakoek, gizartearen babes berbera izateko eskubidea dute.\n1. Pertsona orok du hezkuntza-eskubidea. Hezkuntza doakoa izango da oinarrizko ikasketei dagokienez behintzat. Oinarrizko ikasketak egitea nahitaezkoa izango da; heziketa teknikoa eta lanbiderakoa, orokorra; eta denek izango dute goi-mailako ikasketak egiteko aukera bera, norberaren merezimenduen arabera.\n2. Hezkuntzaren helburua giza nortasuna guztiz garatzea izango da, eta giza eskubideen eta oinarrizko askatasunen errespetua indartzea; herrialde, arraza eta erlijio guztien arteko elkar-ulertze, jasankortasun eta adiskidetasunaren alde egingo du; eta Nazio Batuen jarduna bultzatuko du, bakeak iraun dezan.\n3. Gurasoek lehentasunezko eskubidea izango dute seme-alabei emango zaien hezkuntza mota aukeratzeko.\n1. Pertsona orok du eskubidea, erkidegoaren kultura-ekitaldietan aske parte hartzeko, artelanez gozatzeko, eta zientzia-aurrerakuntzan eta horri darizkion irabazietan parte hartzeko.\n2. Zientzia, literatura edo arte mailan egindako lanen egile diren pertsona guztiek dute horregatik dagozkien interesak eta materialak babes dakizkien eskubidea.\nPertsona ororen eskubidea da nazioarteko gizarte-ordena ezartzea, eta, ordena horretan, adierazpen honetako eskubide eta askatasunak era eraginkorrean garatzea.\n1. Pertsona orok erkidegoarekiko eginbeharrak ere baditu, erkidegoa baita haren nortasuna guztiz eta era askean garatzeko toki bakarra.\n2. Pertsona orok, gainerako herritarren eskubide eta askatasunen errespetua ziurtatzeko eta gizarte demokratiko baten moral, ordena publiko eta ongizate orokorreko bidezko eskakizunak betetzeko legez ezartzen diren mugak baino ez ditu izango dagozkion eskubide eta askatasunez baliatzeko orduan.\n3. Eskubide eta askatasun hauez ezingo da inor baliatu Nazio Batuen helburu eta irizpideen aurka.\nAdierazpen honetan jasotako ezertan ezingo da ulertu estatuari edo talde edo gizabanakoren bati adierazpen honetan bertan adierazitako edozein eskubide eta askatasun deuseztatzeko jarduerak edo egintzak burutzeko eskubidea ematen zaionik.\naldian-aldian ordaindutako oporrak izatea\nauzitegi independente eta inpartziala\nbabes berbera izateko eskubidea\nbaita lanik eza, gaixotasuna, elbarritasuna, alarguntasuna, zahartzaroa edo bizibidea nahi gabe galtzeko beste kasuren bat gertatzen denerako asegurua izateko eskubidea\nbakean biltzeko eta elkartzeko eskubidea\nbakoitzaren iritziengatik inork ez gogaitzeko eskubidea\nbera eta bai bere familia, giza duintasunari dagokion bezala bizitzeko besteko eskubidea\nberdintasunez norbere herrialdeko funtzio publikoan sartzeko eskubidea\nbesteren administrazio fiduziarioaren mendeko lurraldea\nbidezko lansaria eta aski zaiona jasotzeko eskubidea\nbizimodu egokia izateko eskubidea\nbizitzeko, aske izateko eta segurtasunerako eskubidea\nbotere publikoaren agintearen oinarria\nduintasun eta eskubide berberak\nedozein eskubide eta askatasun deuseztatzeko jarduerak edo egintzak burutzeko eskubidea\nedozein herrialdetan babesa bilatu eta izateko eskubidea\nedozein herrialdetatik alde egiteko eskubidea\negintzak edo ez-betetzeak\nelkarkide diren estatuetako herriak\nelkarte bateko kidea\nerkidegoaren kultura-ekitaldietan aske parte hartzeko eskubidea\nerlijio edo sinesmena aldatzeko askatasuna\nerlijioa edo sinesmena bakarka nahiz taldean, jendaurrean edo pribatuan irakaskuntzaz, jardueraz, kultuz eta aginduak gordez azaltzeko askatasuna\nerlijioa eta sinesmena aldatzeko askatasuna\neskubide berdin eta ukaezinak\neskubide eta askatasun hauen errespetua\nestatu bakoitzaren antolaketa eta baliabideak\nestatu baten lurraldea\nestatuaren eta gizartearen babesa izateko eskubidea\nezkongaien baimen aske eta osoa\nezkontzatik kanpo jaiotakoak (haurrak)\nezkontzeko eta familia eratzeko eskubidea\ngiza eskubideen eta oinarrizko askatasunen errespetua\ngiza familiako kidea\ngizabanakoaren duintasunerako eta nortasuna garatzeko ezinbestekoak diren eskubide ekonomiko, sozial eta kulturalak aseta egotea\ngizaki-tirania eta zapalkuntza\ngizakiaren helburu nagusia\ngizakiaren oinarrizko eskubide eta askatasunen errespetu orokorra eta eraginkorra\ngizarte demokratiko baten moral, ordena publiko eta ongizate orokorreko bidezko eskakizunak\ngizarte-laguntzako beste baliabide batzuk\ngizarte-segurantza izateko eskubidea\ngizartearen babes berbera izateko eskubidea\ngizartearen oinarri jatorra eta berezkoa\ngoi-mailako ikasketak egiteko aukera\nhauteskundeak bozketa orokor eta berdinez eta isilpeko boto bidez egitea\nherrialdeko edo nazioarteko legeria\nherrialdeko gobernuan parte hartzeko eskubidea\nherritarren eskubide eta askatasunen errespetua\nhitz egiteko askatasuna\nhorien jurisdikzioaren mendean dauden lurraldeak\nikerketak egitekoa (eskubidea)\ninformazioa eta iritziak mugarik gabe eta nolanahiko adierazpideez jaso eta zabaltzeko (eskubidea)\ninoren ohore edo izen ona\ninteresak eta materialak babes dakizkien eskubidea\niritzi- eta adierazpen-askatasuna\njabe izateko eskubidea\njoan eta etorri aske ibiltzeko eskubidea\nlaguntza bereziak jasotzeko eskubidea\nlan beragatik soldata berbera jasotzeko eskubidea\nlan-baldintza bidezkoak eta egokiak izatekoa (eskubidea)\nlana aukeratzekoa (eskubidea)\nlanaldiaren iraupen mugatua izatekoa (eskubidea)\nlangabeziaren aurkako laguntza jasotzekoa (eskubidea)\nlege-nortasundun dela aitor diezaioten eskubidea\nlegezko babesa izateko eskubidea\nlibre aukeratutako ordezkariak\nNazio Batuen helburu eta irizpideak\nNazio Batuen helburu eta irizpideen aurkako egintzak\nNazio Batuen jarduna\nNazio Batuetako kide diren herriak\nnazioarteko gizarte-ordena ezartzea\nnazionalitatea aldatzeko eskubidea\nnazionalitatea izateko eskubidea\nnorbere herrialdeko auzitegi eskudunetan errekurtso eraginkorra jartzeko eskubidea\nnorbere herrialdera itzultzekoa (eskubidea)\nnorbere interesen alde egiteko, sindikatuak eratu eta sindikatuko kide izateko eskubidea\nnortasuna guztiz eta era askean garatzeko toki bakarra\noinarrizko ikasketak egitea\npentsamendu-, kontzientzia- eta erlijio-askatasunerako eskubidea\npertsona ororen eskubidea\nzientzia, literatura edo arte maila\nzientzia-aurrerakuntzan eta horri darizkion irabazietan parte hartzeko eskubidea\nzigor edo tratu txar, anker eta lotsarazleak\nzuzenbidezko erregimen bat


Carlos Ausserladscheider artista omenduko dute bihar azokan - Goierriko Hitza : Goierriko Hitza\nCarlos Ausserladscheider artista omenduko dute bihar azokan\nArte plastiko piezen erakusketa eta musika izango dira nagusi topaketan. Txalaparta joko dute, tartean Txanpik (Doctor Deseo). Emanaldiei Garik emango die amaiera\nLegazpiko kulturzale ugari buru-belarri ibili da lanean Carlos Ausserladscheiderri (Legazpi, 1952-Iruñea, 2018) omenaldia egiteko. Lagunek eta kideek topaketa antolatu dute, non arte plastikoak eta musika izango diren nagusi, biak ala biak, Ausserladscheiderren kuttunak.\nAzokan egingo dira ekitaldi nagusiak eta han bertan erakutsiko dituzte Ausserladscheiderren obrak zein Txo! Kolektiboko kideenak. Biharko topaketaren helburuetako bat artista legazpiarraren obrak biltzea zen haien katalogoa osatu ahal izateko; hala, artistaren lanak dituztenei Azokara eramateko deialdia egin zieten.\nArtelanez gain, Ausserladscheiderren margolanak estu lotuta zeuden musikarekin. Areago, nabarmena zen artistak musikarekiko erakutsi zuen zaletasuna. Aitzindaria izan zen Legazpin eta hark lortutako diskoei esker garaiko legazpiar askok entzun zituzten lehendabiziko aldiz Jethro Tull banda edo Mike Olfield-en Tubullar Bells lana.\nBiharko omenaldian musikak toki zentrala izango du. Kylfdj-k, Ausserladscheiderren disko bilduma eskuetan, haren biniloak jarriko ditu. Kontzertu ugari egongo dira, tartean Txanpi (Doctor Deseo) eta Gari.


Hego Amerikara joango da Kukai-ren dantza-ikuskizuna — dantzan.eus\nHemen zaude: Hasiera › Hemeroteka › Hego Amerikara joango da Kukai-ren dantza-ikuskizuna\nHego Amerikara joango da Kukai-ren dantza-ikuskizuna\nAzaro hasieran Txile, Uruguai eta Argentinan eskainiko da. Euskal Etxeen eskariz doaz dantzariak\nEmanaldi guztiak hiri handi batzuetako antzokietan egingo dira eta euskal komunitateei ez ezik gainerantzeko hiritarrei ere zuzendu nahi zaie.\nLehengo otsailean Donostian estreinatu zenez geroztik harrera ona izan du ikuskizun honek. Euskal Herrian zehar hogei emanalditik gora izan dira eta Tarregako Antzerki Ferian ere eraku-tsi da orain denbora asko ez dela. Ameriketatik bueltan, azaroaren 14an Tolosan ikusi ahal izango da, eta 21ean Beasainen.\nDantza da ikuskizunaren oinarria. Molde berriko dantza, baina euskal dantza tradizioko pausoetatik asko urrutiratu gabe. «Ikuskizuna sortu genuenean, garbi ikusi genuen esportatzeko modukoa izango zela, kasu honetan hizkuntza ez baita muga», adierazi digu koreografia sortu duen Jon Maya dantzariak. Ikuskizunean badira hala ere hitzezko pasarte labur batzuk: Bitoriano Gandiagaren poema bat, Mikel Laboaren abesti bat eta Sebastian Lizasok Gernikako sarraskiari buruz kantatutako bertso zahar batzuk.\nZazpi umeren bizipenak\n1937an, gerratik babestu nahian Bilbotik Ingalaterrara bidali zituzten umeen bizipenak islatzen dira ikuskizun honetan. Izan zuten deserrotzea, beren arteko adiskidetasuna eta lehenengo amodioak agertzen dira istorioan zehar.\nZazpi haurren istorioak bildu dira, eta Kukai taldeko beste horrenbeste dantzari jarduten dira taula gainean: Jon Maya, Eneko Gil, Urko Mitxelena, Alain Maya, Ibon Uharte, Nerea Vesga eta Vanesa Castaño. Dantza egiten dute dantzariek, baina baita beste keinu batzuk ere, begiradak batez ere; neurri batean aktore-lana egokitu zaie.\nGidoia eta zuzendaritzaz Tan-ttaka antzerki-taldeko Mireia Gabilondo arduratu da. Gabilondo eta Jon Mayak ikuskizuna sor-tzean, Juan Mari Beltranen Arditurri: gogoaren bidezidorretatik diskoa izan zuten abiapuntu, eta aire horiek behin eta berriz en-tzuten dira espektalukuan. Badira zenbait soinu Beltranek honetarako propio sortutakoak ere.\nIrudiek ere toki nabaria dute ikuskizunean. 1937an atzerrira bidali ziren umeen despedidakoan hartutako irudiak ikusten dira, adibidez, eta baita erbesteko ume-talde batzuen jolasak ere.


Hiriko errentamenduak eta eskubideak, Jabetza horizontalaren legeari buruzko lehenengo jardunaldia. 2011ko azaroaren 4an\nFinka-administratzaileen Elkargoen Euskal Kontseiluak antolatuta, Euskal Herriko Unibertsitateko Mitxelena Auditoriumean (Abandoibarra etorbidea, 3, Bilbo) izango da\nEraikuntzak birgaitzeari buruzko jardunaldiak Bilbon. 2011ko azaroaren 23an eta 24an\nJardunaldi hauek 2011ko azaroaren 23an eta 24an izango dira, Bilboko Hotel Ercilla-n.\nHerrialde-ikuspegia Espainiako eraikuntza-sektorerako. Etxebizitza-sektore berri baterako ibilbide-orria txostenaren aurkezpena, 2011-11-30\nBirgaitzeko lantaldeak bere lehen txostena aurkeztuko du azaroaren 30ean (asteazkena), 12:30etik 13:30era, Gasteizen. Europa kongresu-jauregian izango da, Sorginetxe aretoan\n"ecoGranic, airea garbitzen duen zoladura" hitzaldia, Ingurubideren Bilboko instalazioetan, 2011-12-01ean\nIngurubidek antolatu du, eta haren instalazioetan izango da (Celestino María del Arenal plaza, 3 eta 4 atzealdea, 48015 Bilbo; metroz: Sarriko), 18:00etan\nEraikuntzako jasangarritasunari buruzko normalizazio-jardunaldia, 2012-01-20\nJardunaldia 10:00etan hasiko da, eta Eduardo Torroja eraikuntza-zientzien institutuko Eduardo Torroja ikasgelan (ekitaldi-aretoa) egingo da. Serrano Galvache kalea, 4. 28033 Madril\nArkitektura eta Plangintzan Energia Efizientzia eta Jasangarritasunaren Inguruko III. Europar Kongresua (2012ko uztailaren 2tik 4ra)\nArkitektura eta Plangintzan Energia Efizientzia eta Jasangarritasunaren Inguruko III. Europar Kongresua (2012ko uztailaren 2tik 4ra) Donostian egingo da, gai nagusia "Jasangarritasuna eta krisia" dela\nS5E ikastaroa - “Iraunkortasuna: Energia eraginkortasuna, eraikinen eta egituren ebaluazioa”. 2012ko apirilean, maiatzean eta ekainean\nEraikuntzaren esparruan iraunkortasuna dela-eta sortzen diren arazo berriak aztertzea da S5E ikastaroaren helburua; adibidez energia-eraginkortasuna eta lehendik dauden egitura eta eraikinak ebaluatzea eta horietan eragitea\nEtxebizitza libreen alokairuaren merkatuko Bitartekaritza Programa ASAP (Alokairu Segurua, Arrazoizko Prezioa)\nHormigoiari buruzko jardunaldiak. Bilbon, 2012ko maiatzaren 29an\nHormigoiari buruzko jardunaldiak hormigoiaren patologiei, konponketari, indartzeari eta babesari buruzko topaketa tekniko ibiltaria dira. 2012an egin dira lehenengoz, eta Espainiako hainbat lekutan egingo dira berriz\nEraikinen birgaitzeari buruzko II. jardunaldiak. Bilbo, 2012ko ekainaren 5a eta 6a\nRoberto de Molesmes Eraikuntza Eskolak antolatu ditu jardunaldiak, eta Ercilla Hotelean egingo dira\nEQUIciuDAD bigarren kongresua. Donostian, 2012ko abenduaren 13an eta 14an\nInformazio gehiago EQUIciuDADen webgunean\nGaztela Leongo Eraikuntzaren Institutuak (ICCL) eraikuntza jasangarriari buruzko ikastaro bat diseinatu du, eta bere trebakuntza-plataforman online eskaintzen du: Formac@n. Haren ezaugarri nagusietako bat matrikulazio jarraitua da.\nEcozero lantegiak: "Ekoberrikuntza sustatzen: eraikuntza eta birgaitze jasangarrirantz". 2012ko iraila eta urria.\nBiodiversidad Fundazioarekin batera finantzatua, Empleaverde programaren baitan\nE4R 2012 biltzarra, eraikinen energia-birgaitzeari buruzkoa. Madrilen, 2012ko azaroaren 13an eta 14an\nBiltzarraren helburua da eraikinen energia-birgaitzeen inguruko esperientziak eta arrakasta-kasuak partekatzeko esparru izatea\nJardunaldia. Energia-eraginkortasuna eta jasangarritasuna eraikuntza-irtenbide berritzaileetan: zoru erradiatzaile bidezko berokuntza, zabaltzea eta akaberak. Bilbon, 2012ko urriaren 10ean\nConstruiblek antolatu du, eta Euskal Herriko Arkitektoen Elkargo Ofizialaren egoitzan (Mazarredo zumarkalea, 69-71) izango da. Ordutegia: 09:45-13:30\nBerrikuntza + Eraikuntza 2012 astea Santiagon (Txilen), urriaren 4tik 6ra\nUrriaren 4, 5 eta 6an, B+E astea ospatuko da. Ekitaldiak eraikuntzaren arloko azken berrikuntzak ezagutzera eta haiek esperimentatzera gonbidatzen du\nIkastaroa: Saiakuntzak, kontrolak eta azken probak obretan eta instalazioetan. Badajoz, 2012ko azaroa\nExtremadurako Unibertsitatean Saiakuntzak, kontrolak eta azken probak obretan eta instalazioetan ikastaroaren 2. edizioa egingo da\nItsas garraioko edukiontzi berrerabilgarrietatik etxebizitza iraunkorrak eraikitzeko sistema berritzailea. Bilbon, 2012ko urriaren 18an\nFernando Lopez Terreros, Conten House-ko arkitekto eta bazkide sortzailea, itsas garraioko edukiontziez egindako etxebizitza modularrak egiteko sistema aurkeztuko digu


Komunikazioa – Apyma SFK\nBatzorde honen helburu nagusia Guraso Elkartearen eta honekin harremanak duten elkarte edo taldeen mezu garrantzitsuak zabaltzen laguntzea da.\nZeregin nagusiak: web orrialdea eta difusio zerrenda\nZeregin nagusia Guraso Elkarteak edo eskolarekin lanean aritzen diren bestelako elkarteek bidalitako mezuak familei helaraztea da; halaber, interesgarria izan daitekeen informazioa heltzen denean zabaltzea.\nWeb orrialdea: Guraso Elkartearekin zerikusia duen informazioa (antolakuntza, batzordeak, Jangarriko menuak, zereginak…) eguneratzen da bertan eta Guraso Elkartetik edo bestelako eskolako parte hartzaileetatik heltzen diren mezuak eta baita ere heltzen den informazio interesgarria jasotzen da.\nDifusio zerrenda whatsapp-aren bidez: Guraso Elkartearekin edo eskolarekin lanean aritzen diren parte hartzaileekin erlazioa duen informazioa gurasoekin partekatzeko erabiltzen da.\n¿Zerrenda honen nondik norakoak?\nZerrendan parte hartzeko whatsapp mezu bat bidali behar da Guraso Elkarteko mobil zenbakira eta bertan zehaztu eskolan dagoen seme-alaba gazteenaren jaiotze urtea eta gorde Guraso Elkarteko zenbakia agendan (GEko zenbakia eskatu delegatuari).\nZerrendako parte hartzaileek gordetako GE-ko zenbaki horretatik mezu bat jasotzen dute mezu bat partekatzen den aldiro.\nZerrendako parte hartzaileak ez daude ikusgai. Hortaz, zerrenda honetan parte hartzeak ez du mugikorraren zenbakia publikoa egiten. Zerrenda parte hartzen dutenen kontaktoak ez dira elkar trukatzen.\nMezu bati erantzuten bazaio, Geko mugikorrera heltzen da, ez grupo osoari.\nAdi! Guraso Elkarteko mugikorra mezuak bidaltzeko dago; ez ditu kontsultak erantzuten. Guraso Elkarte zein bestelako batzordeekin komunikatzeko, erabili posta elektronikoa (kontaktu guztiak web honetan daude).\nNola bidali informazioa zabaltzeko\nZabaldu nahi dudan informazioa dut\nEskolako batzar orokorrean adostutako irizpideak Komunikazio batzordearen bidez familien artean informazioa zabaltzeko.\nAnimatzen zaituztegu batzorde honetan parte hartzera.\nInteresa duen edozein parte hartu dezake; hala ere, itzulpenetan, diseinu grafikoan, argazkigintzan edo irudian aditurik diren bolondresak behar ditugu.\nKomunikazio Batzordearen helburua nagusia da Guraso Elkarteko mezuak familiei helarazten laguntzea, eta baita Guraso Elkartearekin lan egiten duten bestelako elkarteen informazio ere.


Kutxazainak, Kutxalagunak eta zaindariak • ZUZEU\nIndustrializazioaren hastapenetatik datorren joera da: makinek gizakien lana ordezkatu dute. Horrek ez du esan nahi gizakiak zeregin gabe gelditu direnik, teknologiak aurrera egin ahala lanbide berriak sortu dira eta. Makinek dakarten abantailetako bat gizakion erosotasuna da. Edo horrela beharko luke izan, ez baita beti gertatzen.\nDeigarriak dira azken aldian inguruotako hiper-merkatuetan jartzen ari diren kutxa automatikoak. Hezur eta haragizko kutxazainik behar ez den tramankuluetan eroslea bera da orgatik produktuak atera eta banan-banan barra-kodeak hargailutik pasatzen dituena. Ohiko kutxez gain, Oiartzungo Al Campo-k autozerbitzurako sei makina ditu. Asmakizunari “Kutxalaguna” izena jarri diote eta Denborak aldatu egiten dira lelo inozoa du bidelagun.\nOrain arte zuri burutik pasa ez bazitzaizun erosketak egiteko aukera hau, egon lasai, zugatik pentsatu dute eta hiper-merkatuen jabeek. Izan ere, barra-kodea laser ispilu baten parean jartzea, kreditu txartela makinatik pasatzea edo bueltak ematea ez da lanen artean gaitzena. Agian ez dago zertan pertsona bat kontratatu betebehar horretarako. Zergatik ez aurreztu paparrean izena erantsita duten kutxazainak Kutxalagunarekin ordezkatuz? Dozenaka langileren hileko soldata aise aurreztu daiteke makinen kostua ordaindutakoan.\nOrain dela urte batzuk autotik atera gabe bete zitekeen depositoa gasolinaz. Gaur autozerbitzu nekosoa (eta arriskutsua) jarri dute leku gehienetan. Bide beretik, hiper-merkatuetako joera automatizatzaileak erabiltzaileari ez dio ia abantailarik eskaintzen, aldiz, lan erantsia eragiten dio. Teknologia guk geuk erabiltzeko lortu dugun gaitasunak (ukimen pantailak…), kasu honetan, bezeroa lan gehiago egitera behartzen du, prezio berean. Kutxazain automatikoak ez die bezeroei erosketa erosoagoa egiten. Ez dirudi erosleen artean zalapartarik piztu duenik zerbitzuaren murrizketak. Horren ordez, saltzaileen mozkinak areagotu ditu. A ze mauka!\nBaina, oro ez da urre, ezta enpresarientzat ere. Hamarkada bat igaro da sistema hau AEBtan ezarri zutenetik, baina ez du nahi besteko arrakasta izan. 2007tik 2011ra %22tik %16ra jaitsi da kutxa automatikoen erabilera, Food Market Institute erakundearen arabera. Pertsona batekin hartuemana izaten duten bezeroak askoz ere asetuago gelditzen direla diote zenbait ikerketek. Dena den, ez pentsa kutxa automatikoak direnik erosketetan azken teknologia. Hego Korean metroko pantailen bidez egin daiteke erosketa smartphone telefonoei esker. Orgatik produktuak sartu eta atera gabe ere egin daiteke barra-kodea telefonoarekin irakurriz.\nKutxa automatikoek gabezia handiak ere badituzte. Lehena: ez dira arazoak konpontzeko gai. Demagun, makina bat hondatu egin dela edo ez duela produktua behar bezala irakurri. Zer egin kasu horietan? Oiartzungo hiper-merkatuan langile bat dago oztopoen aurrean laguntzeko eskatzeko prest. Hortaz, pertsonak ezin dira erabat erosketa katetik erautsi.\nBigarren arazoa: lapurretak. Gizalegearen arauak barneratuta dituzten tokietan (eskandinaviar herrietan, adibidez) lapurretaren tentazioaren harrari koska ez egiteko gai izango dira. Europa hegoaldean, aldiz, doako gauzen mirespena lamiaren abestia bezain erakargarria da askorentzat. Zaindari baten begiradapean izan gabe erraz asko aurreztu daiteke hileko erosketan. Produktuak poltsa batetik bestera mugitzea bezain erraza, laserrari izkin eginez. Gainera, norbaitek kasualitatez zer edo zer esanez gero, “ez dut nahita egin” aitzakiak libratu zaitzake pekatutik.\nEsku luzeen “mehatxuari” aurre egiteko tresnez pentsatu dute merkatal guneen jabeek ere. Erresuma Batuan, dozena bat kutxazain automatiko eta hiru guardia pribatu nahikoa dituzte erosketaren unean tranparik ez dagoela ziurtatzeko. Logika bihurria dirudi zaindariak edonon jartzeak, baina, makur pentsatuta, ez al da enpresarientzako bide merkeena? Kutxazainez beharrean, ez al litzateke nahikoa hiper-merkatuak zaindari profesionalez eta kamerez betetzea?\nBeste behin, zaindarien logika gaina hartzeko atarian.\ndirua, Ekonomia, erosketak, hipermerkatua, kutxa automatikoak, negozioa


Hasiera / Brand New / Sisley Eau du Soir Eau de Parfum Spray 50ml\nAzpitotala: € 109.99\nSISLEY, EAU DU SOIR Emakume baten dotorezia sentsuala markatuz, Sisley-k Eau du Soirrek lore ñabardura txipren arteko konkordu bereizi eta ederra biltzen du. Pomeloa eta mandarina laranjak osatutako bikotea gailurra sortzeko. Lore infusioa bihotzean finkatzen da; krabelinak, irisak, jasminak, labdanumak, ylang ...\nEmakume baten dotorezia sentsuala markatuz, Sisleyren Eau du Soirrek lore ñabardura txipren arteko adostasun bereizi eta ederra biltzen du. Pomeloa eta mandarina laranjak osatutako bikotea gailurra sortzeko. Lore infusioa bihotzean finkatzen da; krabelinak, irisak, jasminak, labdanumak, ylang ylangak, bailarako lirioak, piperrak, haritz goroldioak, ipuruak eta patxuliak. Oinarria muskatu eta anbar notetan amaitzen da.


Aizu! AEKren aldizkaria - Pandemiari buruzko memeak ikusteak aldartea hobetzen du\nMeme dibertigarriek pandemiak eragindako estresari aurre egiten laguntzen dute. Jendea alaiago eta lasaiago sentitzen da, AEBetako American Pyschological Association elkarteak egindako ikerketaren arabera. 2020ko abenduan 748 laguni egindako inkestak aztertuta ondorioztatu dute memeen onura. Mota eta irudi ezberdinetako memeak erakutsita, meme berari lelo desberdinak jarri zizkieten zenbaitetan: batzuk pandemiari lotuak eta besteak ez. Emaitzen arabera, memeak ikusten zituztenek emozio positibo eta umore hobea zuten, bestelako hedabideak ikusten zituztenekin alderatuta. Horrek, halaber, pandemiak eta pandemiari buruzko albisteek eragindako estresa murriztearekin zerikusia du. Hala, ikerketaren egileen ustez, gertakari publiko estresagarriei buruzko memeek mota horretako albisteak kezka gutxiagorekin kudeatzen lagun diezagukete.


Ziberadiktoak online\t| UNInet\n« Luther Blisset | Hasiera | Siritinga erresuma »\n2001ko urtarrilak 31, Asteazkena\t| UNInet\t|\nSarerako adikzioak zenbait ezaugarri biltzen ditzakeen gaitza da. Esaterako, chat bezalako jarduerekiko konpultsioa, zibersexuari adikzioa edo web nabigazioari adikzioa dira sindrome honetako ezaugarriak. Ondorioak ere asko izan daitezke: familiako bizitza edo harreman sozialak bertan behera uztea, lan gutxiago egitea, garbitasuna eta osasuna urratzea, Interneterako adikzioak kentzen digun denbora piloa dela eta.\nBaina, bizitzaren paradoxak, Interneten bertan asko dira gaitzari buruz dauden webguneak. Eztabaidak daude psikologoen eta psikiatren artean gaitz berri hau definitzeko eta, gainera, internauta guztiek ez dituzte ezaugarri guztiak modu berean aurkezten.\nGure jarduera adikzioa den zalantzak argitzeko bururatuko litzaizkigukeen galderak erantzuten dituzte Center for online Addiction informaziogunean. Esaterako, nork duen ziberadiktoa izateko arriskurik handiena, zibersexuari adikzioa ziberadikzioa den ala sexuari adikzioa den besterik gabe.\nAdikzioari nola aurre egin edo nola trabak jarri erakutsiko digute eta adikzioak dakartzan lege ondorioak ere bai. Generoaren arabera, adikzioak modu ezberdinean emakume edo gizonei eragiten dien eta eskoletako umeen adikzioa nola eragotzi. Ziberadikzio bereziak ere badirela erakutsiko digute, sarearen bidezko burtsa eta bestelako negozioak kontrolik gabe egitearena, kasu.\nZiberadiktoak garen oso argi ez badaukagu, sarean bertan dauden test bat egin dezakegu web horretan. Besteak beste, nahi edo hasieran uste baino denbora gehiago online igarotzen dugun, goizean esnatzean egiten dugun lehendabiziko gauza posta elektronikoa begiratzea den, gure familiako harremanak eta etxeko lanak abandonatuta ditugun, horregatik lagunek errietarik egin diguten, online gaudela zerbait esaten digutenean haserretzen garen edo horrenbeste nabigatzeagatik lo orduak galtzen ditugun.\nTonu barregarria erabiltzen du beste test batek, Test de Adictos izenekoak: «Igogailura helduta download botoia bilatzen baduzu, zure telefono faktura kaxa batean heltzen bada, zure txakurraren web orrialdea egin baduzu, konexiorik ez duen herrialde batera oporretan joan nahi ez baduzu» eta beste ezaugarri xelebre batzuk ematen ditu. Beste test batek addictions.org webgunean hamar ezaugarri emango dizkigu ziberadiktoak garen jakin dezagun eta gaitza sendateko hainbat lotura eskaini.\nCiberadictos anonimos webgunean psikologo baten laguntza gomendatzen dute sareari adikzioa diotela susmatzen dutenentzat. Hala ere, adiktoak antzeko egoeran direnekin harremanetan jartzeko xedea du webguneak. Espainian ziberadiktoen elkarte bat sortze bidean dela diote bertan. Webgune honetan, J.A. Estallo psikologoak dio ez dagoela Interneti adikzioa dei daitekeen fenomenorik, baizik eta bideojokoekin gerta daitekeen fenomenoaren antzeko zerbait. Esanak esan, batzuek arazoak dituztela argi dago eta hori frogatzen du bertan CabRa ezizeneko ziberadiktoaren testigantzak.\nTest de adictos\nEzaugarriak eta informazioa\nErdaraz eta informazio gutxi\nEusko Jaurlaritzaren Gazteentzako informaziogune telematikoa bisitatu dugu. Bi urte sarean erdi geldituta egon ondoren, azkenik euskarara itzuli dutela iragarri zuten iragan astean eta hala agertu zen prentsan, makina bat informazio interesgarriz hornitu dutela adierazita.\nSarera joz gero, ordea, webgunearen helbidea jarrita erdarazko orrialde batera helduko gara. Euskarazko bertsioa lortzeko ikurrina sakatuta apenas informaziorik ez duen webgunea aurkeztuko zaigu euskaraz. Bertan, martxan diren bi ataletako bat aukeratuz gero, berriz gaztelaniaz ikusiko ditugu edukiak. "Aukeraketak" izenekoan, erdarazko helbide interesgarri batzuk eta "bilaketariak" klikatuz gero, Espainiako 12 bilatzaileren aukera bat kausituko dugu (Ole, Buscopio, Telepolis) Kaixo, Aurki eta Jalgi bilatzaileak, esaterako, ez omen dira interesgarriak.\nEAEko Konekta Zaitez egitasmoari buruz informatu genuen azaroan eta, abantailen artean, SPRIren 25.000 pezetako dirulaguntza hartzen duenari, aurrezki kutxek 20.000ko laguntza eta kreditoa ematen diotela aipatu genuen. Geroago, Euskaltelek bi hilabeteko tarifa laua agindu dio egitasmoaren bidez ordenagailua erosten duenari. BBKk ere, bere aldetik gauza bera eskaini die bere bezeroei. Hala ere, hainbat internautek adierazi digutenez, eta frogatu ahal izan dugunez, Euskaltelek abantaila hori soilik ordenagailua bere banatzaile batean erosi duenari ematen dio eta BBKn ez dakite nola egin behar duen bezeroak zerbitzua lortzeko.\nETBk aurki Hasiberriak izeneko telesail berria filmatzen hasiko da. Goenkaleren gazte eszisio honetan agertuko diren pertsonaia berriak aukera ditzakegu internautok bozketa bidez. Euskalduna jauregian casting-era aurkeztu zirenetan rol bakoitzeko finalista bi aukeratu dituzte eta horien artean gure gustokoa aukeratzeko aukera damaigu webguneak.


Interneteko konexioaren abiadura %30 bizkortu da, batez beste, 2017an Sustatu.eus - Teknofiloen albistegia\nInterneteko konexioaren abiadura %30 bizkortu da, batez beste, 2017an\n2018-01-02 : 09:04\nSareko konexioaren testak egiten ditu Speedtest webguneak, eta test horien ondorioz argitaratzen du hilero Speedtest Global Index delakoa. Mundu osoko konexio-abiadura neurtu eta laburbiltzen du indize horietan. 2017ko ondorioak ere atera ditu: azken urtean %30 hazi da, batez beste, mundu osoko konexioen abiadura. 40 Mbps-eko abiadura gainditu da lehenengoz (mundu osoko konexioen batez bestekoa) konexio arruntetan, eta 20 Mbps-eko abiadura konexio mobiletan. Singapurek dauka munduko konexiorik onena (154 Mbps) eta Algeriak txarrena (3,8 Mbps). Euskaldunok zerrendaren erdi-goi mailan gaude, Europako eta Asiako hainbat herrialderen atzetik, baina mundu osoko batez bestekotik gora, espero zitekeenez.\nUrterik urte arinago, askoz arinago. Gero eta bizkorrago nabigatzen dugu, izan sare arruntetik zein mugikorretako konexiotik. Hazkuntza, gainera, abiadura handian ari da gertatzen; dagoeneko ahaztu ere egin dugu duela 6-8 urte inguru nolako abiadurak genituen gure ADSL eta mugikorretan. Azken urtean, esate baterako, mundu mailako konexioen abiadura %30 hazi da, batez beste. Une honetan 40 Mbps-ekoa da mundu osoko konexioen batez bestekoa.\nEuskal Herrian dexente azkarrago nabigatzen dugu (64 Mbps inguru), nahiz eta zerrendako goiko postuetatik urrun egon. Izan ere, hauexek dira konexiorik onena daukaten 5 herrialdeak:\nSingapur 154 Mbps\nIslandia 147 Mbps\nHong Kong 134 Mbps\nHego Korea 127 Mbps\nErrumania 104 Mbps\nEuskaldunon kasuan, Espainiako eta Frantziako sareen bitartez nabigatzen dugu eta rankingaren erdi-goi mailan gaude, logikoa den bezala. Hala ere, oraindik urrun gaude konexiorik arinengandik. 20. postu inguruan daude Frantzia eta Espainia konexio estandarrari dagokionez.\nSare mugikorrari dagokionez, aldiz, pixka bat atzerago, zerrendaren 30. postu inguruan (31 Mbps-eko abiadura dago, batez beste, Espainiako zein Frantziako sare mugikorretan). Munduko mugikor-sare azkarrena Norvegiak, Herbehereek eta Islandiak daukate, gurea baino abiadura bikoitzarekin (50-60 Mbps).\nHauek datu guztiok erabiltzaile anonimoen konexio-datuen bitartez ateratzen dira. Speedtest erreminta erabiliz sareko konexioa aztertzen eta neurtzen den bakoitzean, Speedtestek datuak gorde egiten ditu eta herrialde bakoitzeko batez besteko abiadurak kalkulatzen ditu, hilero-hilero. Datuen fidagarritasuna bermatzeko, gutxieneko konexio-kopuru bat behar du erremintak. Horregatik, argitaratzen dituen zerrendetan ez dira agertzen munduko herrialde guztiak. Esate baterako, Afrikako hainbat herrialde falta dira, gutxieneko horretara iristen ez direlako.\n2deo, euskarazko ikus-entzunezkoen laborategia, aurrekontuarekin aurrera\n"Garrantzitsua da gizonekin aliantzak eta konplizitateak ehuntzea"\n@BerdinBerdin | berria.eus\nErtzaintzak dio droneak BBK Live-n erabili dituela lehen aldiz jendea ko...\nETBk gaztelaniaz eskaini ditu umeentzako tailerrak "Play 'N' kids" jaial...\nBerta Caceres garaile hil ondoren: Agua Zarca urtegi proiektua bertan be...\n@sortuEH | youtube.com


Suitza Azpeitiako burdinbide museo birtualean Burdinbideak\nAzpeitia birtuala 2008ko irailaren 13a\nShane moritz Modelbau-ek egindako ia modelo guztiak\nGure Azpeitiako burdinbide museo birtualera itzultzen gara suitzar burdinbide materiala erakusteko. Ia-ia guztiak Rhb ospetsu konpainiakoak.\nCe 6/8 II notazioko Krokodilo ezizeneko ezaguna dugu lehena. Zoragarria!!\nBernina Bahn erabilitako automotorra dugu orain ikusgai.\nKonpainia bereko itxia den kotxea ikusten dugu orain.\nEzin hobea txangorako Bernina Bahn, UNESCOren munduko ondare ibilbide zoragarria erabiltzen den kotxe irekia dugu irudian.\nBeste automotorra modernoago ABe 4/4 dugu orain bistan.\nBidaiarentzako kotxea goian ikusiko automotorrarekin doana.\nBeste “Krokodiloa” dugu irudian. Rhb 6/6 notazioko eta Albula Bahn erabilitakoa. Ibilbide hau UNESCOren munduko ondarea da.\nGure burdinbide sarean plataforma, airezko linea mantentze lanak egiteko materiala eta abar ikusten ditugu ere.\nIrudian beste tren makina elektrikoa, kasu honetan Ge 4/6 notaziokoa. Gogora dezagun “G” hizkia bide estuko materiala delako “e”, elektrikoa dela eta 4/6 esan nahi du 6 ardatzak dituela horietatik 4 ardatz motorrak.\nIrudian Ge 2/4 tren makinaren bi modeloak.\nIrudian 602 zenbakiko Ge 4/4 notazioko tren makina elektrikoa.\nEnric laguna gogoratzen zeinak suitzar burdinbidea maitatzen zuen baita euskal burdinbide museoa. Salut Enric